Charles III.a Erresuma Batuko errege aldarrikatu dute

Londresen, Westminstergo St. James Jauregian, izan da aldarrikapen ekitaldia. Koroatze ekitaldia, berriz, hemendik hilabete batzuetara izango da.

Elizabeth II.a erreginaren heriotzaren ondotik (96 urte), haren seme Charles III.a (73) izendatu dute gaur, irailak 10, Erresuma Batuko eta Commonwealtheko 14 herrialdetako errege.

Aldarrikapen ekitaldia 10:00etan hasi da, St. James Jauregian, Londresen, Tronuratze Batzordearen aurrean, eta historian lehen aldiz, zuzenean eman dute telebistaz.

Orain arte Galesko printzea zena automatikoki igo zen tronura ostegunean, ama hil ondoren, eta, beraz, aldarrikapena zeremonia hutsa izan da, protokoloz egin beharrekoa. Koroatze ekitaldia hemendik hilabete batzuetara egingo da.

Erregea aldarrikatzeko ekitaldian, Elizabeth II.aren heriotza iragarri da, eta, horren ondoren, aldarrikapen tradizionala irakurri da.

Gero, aparteko gela batean, Charles III.ak adierazpen bat egin du eta Eskoziako Eliza babestuko duela zin egin du, agiria sinatuz. Bere alboan izan ditu Camila emaztea eta William semea. Aurrean, berriz, egungo eta aurreko agintari politiko zein gizarte arlokoak.

Charles III.ak atzo, ostirala, eman zuen lehen hitzaldi ofiziala errege gisa. Orduan egin bezala, gaurko hitzaldian ere "amaren eredua"ri jarraipena emango diola esan du, kontziente dela "ardura handia" duela eta "Gobernu konstituzionalari eusteko zein bakea, armonia eta oparotasuna izateko" lanean jarraituko duela.

700 kide baino gehiago ditu Tronuratze Kontseiluak baina 200 inguru baino ez dituzte deitu ekitaldirako. Kontseilua bi zatitan banatuta dago eta presidente bat du buru. Hain zuzen ere, Penny Mordaunt Komunen Ganberako presidentea izendatu dute kargu horretarako. Liz Truss lehen ministro berriaren Gobernuak irailaren 6an izendatu zuen Mordaunt kargurako, eta ondoren, Eskozian, Elisabeth II.ak berak berretsi zuen postuan.

Charles III.a buruzagi erlijioso eta politikoekin bildu da

Errege berriak, lehenik eta behin, Justin Welby Canterburyko artzapezpikua, Eliza Anglikanoko primatua, hartu du Buckingham Jauregian, 14:00etan. Ordu erdi geroago, Liz Truss lehen ministroaren eta bere kabinete kontserbadoreko kidekin bildu da eta 15:00etan, Parlamentuko oposizioko buruzagiekin egin du bilera.

Azkenik, harrera pribatua egin dio David Hoyle Westminsterreko deanari. Errege-jurisdikzioaren mende dago Westminstergo gurtza-lekua eta arduradunak erregearen aurrean eman behar du kontu.

Aldarrikapena errepikatuko da bihar Eskozian, Ipar Irlandan eta Galesen

Saint Jameseko jauregian izan den aldarrikapenaren ondoren, bigarren iragarki bat egin dute Royal Exchangen, antzinako burtsan, Londresko Cityan.

Bihar ere aldarrikapenak izango dira Eskozian, Ipar Irlandan eta Galesen.

Irailaren 19an izango da Elizabeth II.aren hileta, Londresen

Isabel II.a erreginaren aldeko estatu-hileta irailaren 19an izango da, 11:00etan (10:00 GMT) Westminsterreko abadian, Londresen, Buckingham Jauregiak iragarri duenez.

Larunbat honetan Erresuma Batuko errege berri izendatu ostean, hainbat erabaki hartu ditu Charles II.ak, horien artean, Elizabeth II.aren hileta-eguna jaiegun nazionala izatea Erresuma Batuan.


Pedro Azpiazu: ''Hamarkada bateko BPG guztia ere ezin da alderatu hilketa batekin''

Pedro Azpiazuk adierazi zuenez, ETAren jardunak ez zuen "aparteko eraginik" izan euskal ekonomian, eta "drama pertsonala izan zen, ekonomikoa baino gehiago". Sailburuak "barkamena" eskatu du bere hitzek eragin zezaketen minagatik.


Alberto Berzalek 'Express' telesailean parte hartu du

Strazplay streaming plataformak eta The Mediapro Studiok ekoiztutako lana da, eta Berzal bi ataletan agertuko da. Bahiketa azkarretan oinarritutako thriller generoko seriea da Express.

Alberto Berzal aktore azpeitiarrak oraintsu kaleratu duten Express telesailean parte hartu du. Strazplay streaming plataformak eta The Mediapro Studiok ekoiztutako lana da, eta Berzal bi ataletan agertuko da: Los platillos chinos eta El negocio del miedo.

Bahiketa azkarretan oinarritutako thriller generoko seriea da, eta plataforma horretan atal bat emango dute igandero –dagoeneko bi eman dituzte–. Hainbat aktorek osatu dute telesaileko taldea, hala nola Maggie Civantosek, Vicente Romerok, Ana Marzoak, Esteban Melonik nahiz Loreto Mauleonek.

Berzalek telebistan, zineman zein antzerkian hainbat lan egin ditu. Besteak beste, Madres, Pulsaciones, Eskamak kentzen eta Hispania telesailetan; Divinas palabras zein 1984 obretan; eta Soinujolearen semea nahiz Zorion perfektua filmetan.

Honako lotura honetan irakur daiteke Urola Kostako Hitza egunkariak 2017an Berzali egindako elkarrizketa.


Banatu dituzte aurtengo Beldur Barik lehiaketako sariak

Hiru lan aurkeztu dituzte aurtengo lehiaketara; horietako bi lehen kategoriara (12-13 urte bitartekoak) eta bat bigarrenera (14-18 urte bitartekoak). Epaimahaiak hiruak saritzea erabaki du

Matxismorik ez! eta Zergatik gara horrelakoak lanak aurkeztu dituzte lehen kategoriara. Lehena, hamahiru lagunen artean osatu dute, eta, bigarrena, berriz, zazpi kideren artean osatu dute.

Zuregatik! izenburua jarri diote bigarren kategoriara aurkeztutako lanari, eta bi kideren artean sortu dute.

Alkateak azpimarratu du Beldur Barik Jarrera ez dela soilik inguruko indarkeria matxista identifikatzea eta mikromatxismoetaz jabetzea; hori guztia hautemateaz gain, horri aurre egitea ere badela gailendu du. Zenbait adibide ere ekarri ditu: Zerbait esaten al diegu txiste matxistak eta iraingarriak botatzen dituzteneni?, edota zenbatetan dira gure amak etxeko lan gehienak egiten dituztenak? . Galdera horiek aireratzeaz gain, jarrera edo jokabide horiek gazteon egunerokotasunean agertzen diren bizipenak direla nabarmendu du, eta ahalduntze eta jabekuntza prozesu honetan, gazteak direla protagonista. Azpimarratu du jarrera eta egoera horiei aurre egiteko tresnak erakutsi behar direla, eta horretarako baliagarria dela Beldur Barik lehiaketa.

Amaitu aurretik, Valdiviak datorren urteko lehiaketan parte hartzera animatu ditu Lasarte-Oriako gazteak.


Lehen konfinamendu eguna dute gaur Austrian

Behar duten pertsonak etxetik atera daitezke lanera joateko, erosketak egiteko, senideei arreta emateko edo paseatzeko, baina oinarrizkoak ez diren dendak itxita daude, baita jatetxeak eta tabernak ere. Gainera, ikastetxeak irekita daude.


Madurok koronabirusa ''neutralizatzen'' duten tanta ''miragarriak'' aurkeztu ditu

Nicolas Madurok ziurtatu duenez, tanta horiek % 100ean neutralizatzen dute covid-19a, lau ordutik behin erabiltzen badira.


Dida Today: asteko albistegi xelebreena

Irakasleen sindikatuaren esanetan “segurtasun neurriak betetzen ez diren artean” ez doaz lanera, ez doaz lanera, ez doaz lanera, ez doaz lanera.

Irakasleen sindikatuaren esanetan “segurtasun neurriak betetzen ez diren artean” ez doaz lanera, ez doaz lanera, ez doaz lanera, ez doaz lanera.


Bilboko Portua % 5,55 hazi zen 2021ean, eta aurten 7,4 igotzea espero du

Bidaiariei dagokienez, % 62 egin zuen gora pandemiak eragindako murrizketak murriztuta, eta 73.000 pertsonara iritsi zen. 2022an 79 gurutze-ontzi porturatuko dira Getxon, "jauzi kualitatiboa".

Bilboko Portuak % 5,5 handitu zituen mugitu zituen merkantziak, ia 31,2 milioi tonaraino, eta 2022an % 7,4 haztea espero du, 33,5 tonaraino, Espainiako eta Euskadiko BPGaren hazkundeak baino handiagoa.

Ricardo Barkala Bilboko Portuko Agintaritzako presidenteak 2021eko emaitzak aurkeztu ditu ostegun honetan. Portuak 62,1 milioiko fakturazioa izan du, 2020an baino 7,1 milioi gehiago, eta 30,8 milioiko ebitda. Zor garbia 12,3 milioira murriztu du, ebitda baino 0,4 aldiz handiagoa.

Barkalak azpimarratu duenez, ontziratu gabeko likidoak % 2,16 jaitsi dira, eta solteko gai solidoak (% +26,81) eta merkantziak oro har (% +13,57) igo egin dira.

Barkalaren esanetan, 2022rako aurreikuspen "zuhurrak eta gauzagarriak" 33,5 milioi tonara iristea dira, % 7,4ko hazkundearekin.

Bidaiariei dagokienez, % 62 igo zen pandemiak eragindako murrizketak murriztean, eta 73.000 pertsonara iritsi zen; horietatik, 60.000 Erresuma Batua eta Irlandarekin egindako ferryei dagozkie, eta 13.000 portura iritsitako 14 itsas bidaiariei. 2022an, Getxon 79 gurutze-ontzi porturatuko direla eta "jauzi kualitatiboa" suposatzen duela esan du.


Arropa eta oinetakoak jasoko dituzte Zestoako Zine Zaharrean jarri duten ontzian

Erabilitako arropa berrerabiltzea helburu. (Onintza Lete/Hitza) Zestoako Arropa Solidario Taldeak egoera zaila bizi duten zestoarren beharrak asetzen lagundu nahi du, baita arropa berrerabiltzearen aldekoak direnei horretarako bidea ireki ere. Ildo horretan, pasa den larunbatean bigarren eskuko azoka egin zuten, eta antoalatzaileek nabarmendu dute azoka arrakastatsua izena dela, «eta ekimenak erakutsi du posible dela guztiengana iristea». Hala ere, ekimena ez da azokarekin bukatu, eta arropa eta oinetakoak ematen jarraitu nahi dutenek, horretarako aukera izango dute Zine Zaharreko sarreran jarriko duten ontzian. Antolatzaileek adierazi dute denetik behar dela, baina bereziki umeentzat oinetako falta dutela. «Eskerrak eman nahi dizkiegu ekimenean parte hartu eta besteak beste arropa, ume kotxeak, bizikletak eta oinetakoak beste herritar batzuen eskura utzi dituzten guztiei».


Eibarrek galdu egin du Real Madrilekin, gehiago merezi arren (1-3)

Madrildarrak 0 eta 2 aurreratu dira Benzemaren eta Modricen golekin, eta Kike Garciak aldea murriztu du lehen zatian. Lucas Vazquezek luzapenean sartu du bisitarien hirugarrena.

Eibarrek Ipuruan irabaztea zer den jakin gabe jarraitzen du beste jardunaldi batez, galdu egin baitu Real Madrilen aurka (1-3). Ondorioz, armaginak 15 punturekin geratu dira, sailkapeneko hamalaugarren postuan kokatuta.

Madrildarrak laster aurreratu dira markagailuan Benzemak eta Modricek sartutako bi golen bidez, eta bazirudien Zinedine Zidanek zuzentzen duen taldeak erraz eskuratuko zituela jokoan zeuden hiru puntuak, baina neurketaren nondik norakoa oso bestelakoa izan da.

Izan ere, handik 15 minutura armaginek aldea murriztu dute, Kike Garciaren jaurtiketa bikain bati esker. Lehen zatiko gainerako minutuak bizi-biziak izan dira, bi aldeek aukera ugari sortu baitituzte.

Lehiak ez du behera egin bigarren zatian. Eibarren presioak estu hartu du Real Madril, baina zuriek kontraerasoak egiteko inspirazio uneak izan dituzte; hartara, gertu egon dira bai 2 eta 2koa, bai 1 eta 3koa. Azkenean, Lucas Vazquezek partida erabakita utzi duen gola erdietsi du luzapenean.

Polemikarako tartea ere egon da, madrildarren hirugarren gola iritsi baino minutu batzuk lehenago penaltia izan zitekeen jokaldia egon baita. Muto japoniarrak buruz jo du baloia eta eskuan eman dio Sergio Ramosi area barruan, baina epaileek ez dute ezer adierazi.

Fitxa teknikoa:

1 - Eibar: Dmitrovic; Pozo, Bigas, Arbilla, Kevin; Inui (Pedro León, 72. min), Edu Expósito, Diop (Sergio Álvarez, 82. min), Bryan Gil; Kike García (Miota, 83. min) eta Muto.

3 - Real Madril: Courtois; Carvajal, Varane, Ramos, Mendy; Casemiro, Modric (Valverde, 72. min), Kroos; Lucas, Benzema eta Rodrygo (Asensio, 72. min).

Golak: 0-1, 6. min: Benzema; 0-2, 13. min: Modric; 1-2, 28. min: Kike García; 1-3, 93. min: Lucas Vázquez.

Epailea: Munuera Montero. Txartel horia: Arbilla (Eibar).


Belarxarrak irabazle bi koxkol eskasengatik

Azken momentura arteko emozioz betea egon den herri kirol desafioa jokatu dute gaur Belarxarrak taldeak (gazteak, arrosaz) eta Uztauek taldeak (beteranoak, berdez). Hamar herri kirol osatu behar dituzte, lau itzulitan, eta azkeneko koxkol biltzera arte ez da erabaki nork irabaziko zuen lehia. Bi koxkol eskas izan dira erabakigarriak, bost segundo, ia ordubeteko lanean. Igarondoko pilotalekuko harmailak bete-bete eginda zirela jokatu da desafioa gaur arratsaldean, Idiazabalgo San Blas jaien barruan. Hamabina kirolari aritu dira lehian talde bakoitzeko. Juanito Mendizabalek egin ditu aurkezle lanak. Saioa hasi aurretik Gari Garmendiak 200 kilo harria jaso du lehen aldiz plazan.

Egin beharreko lana

Hauxe da egin beharreko lana, lau aldiz: Aizkoran enbor bat; Zakua eramaten 8 plaza; Korrika bost itzuli; Ingudean 30 kolpe; Harrijasotzen 8 altxaldi 100 kiloko bolari; Giza proban 4 plaza; Trontzan 2 epai; Txingatan 4 plaza; Lasto altxatzen 7 altxaldi; Koxkol biltzen 15 koxkol. Lehen bi itzulietan talde beteranoa izan da aurretik, baina hirugarreneko aizkori saioan gazteak aurreratu dira. Laugarrenen eta azken itzulian beteranoak jarri dira aurretik berriz, baina giza proban katea eten zaie berdeei, eta hor galdutako segundoak ondo baino hobeto baliatu dituzte arrosek desafioa irabazteko. Taldeko argazkiaren ondoren, sokatiran aritu dira, eta hor beteranoak izan dira nagusi.

Talde bakoitzeko partaideak

Belarxarrak taldean honakoak aritu dira: Jon Alustiza Txonpo (aizkora), Joanes Agirre eta Egoitz Tello (zakua), Beñat Arribas (korrika), Ibon Loidi (Ingudea), Gari Garmendia (harria), Julen Mariñelarena eta Eneko Mujika (giza proban), Aimar Balerdi eta Joanes Agirre (trontza), Jokin Barrenetxea (txinga), Egoitz Tello (lasto altxatzen) eta Imanol Urrestarazu (koxkolak).

Uztauek taldean honakoak: Aitor Urteaga Haitow (aizkora), Aritz Iparragirre eta Asier Alberdi (zakua), Xabi Sanchez (korrika), Nerea Garcia (Ingudea), Xabier Aranburu Guzta (harria), Mikel Mendizabal eta Aitor Zuriarrain (giza proban), Lurdes Intxausti eta Andoni Katalina (trontza), Iker Oiarbide Sinfon (txinga), Aritz Ugarte (lasto altxatzen) eta Ibai Urkia (koxkolak).

Martins Licis desafioa grabatzen

Gaurko desafioa hasita zela Martins Licis azaldu da. 2019ko Gizonik Indartsuenaren tituluaren irabazlea da, eta hamar eguneko egonaldia egiten da ari da Euskal Herrian. Otsailaren 5ean, Abadiñon, 200 kiloko harria altxatzen saiatuko da. Desafioa grabatzen aritu da, youtubeko kanalean emateko.


“Urte asko daramat musika egiten, eta argi dut kalitate handiko diskoa dela"

Aitor Rubiok bere ibilbideko lehenengo bakarkako diskoa kaleratu du oraintsu: Argi izpiak. Zornotzarrak urteak daramatza musikagintzan, eta hainbat taldegaz lan egin du azken urteetan: Gu Ta Gutarrak, Mikel Urdangarin, El Consorcio, Gorka Knörr, Xabi San Sebastian Band... Musikari, konpositore, ekoizle eta moldatzaile lanak egiten ditu. Horrez gainera, Musikaudio estudioko zuzendaria ere bada Rubio.

Argi izpiak kaleratu duzu oraintsu. Urteak daramatzazu musikagintzan, baina bakarka kaleratu duzun lehenengo lana da hau. Zergaitik publikatu duzu orain?

Bai, nire lehenengo lana da. Inoiz ere ez da berandu, ezta? Orain arte, hainbat taldetan aritu naiz musikari. Eta, bien bitartean, nire abestiak egiten ere egon naiz. Ikasten joan naiz. Egia esateko, ez dakit zergaitik ez ditudan kaleratu nire abestiak orain arte. Beharbada ez nintzen sentitzen nahikoa prestatuta aurrera egiteko. Baina, denboragaz, ikasten, desikasten eta aldatzen joan naiz. Orain, antzeko estiloa izan dezaketen abesti sorta bat izan dut esku artean, niretzat bereziak direnak, eta argi ikusi dut: hauxe da momentua.

Abestiak berriak dira? Edo, zein denbora tartetan konposatu dituzu?

Abesti mordoa dut kaxoitean gordeta, eta, beharbada, beste batean kaleratuko ditut. Baina abesti hauek berriak dira. Urte piloa daramat besteentzat abestiak egiten eta grabatzen nire estudioan, Musikaudion, eta asko ikasi dut. Pandemiagaz musika piloa kaleratu da eta ni horietariko beste bat naiz.

Instrumentu eta ahots guztiak zeuk sartu dituzu. Eroso aritu zara?

Dena ez dut nik grabatu. Abesti bitan akordeoia dago; Josu Zabalak grabatu ditu. Baina gainerakoan neuk grabatu ditut, bai. Eta benetan eroso sentitu naiz. Azken finean, horixe da nire eguneroko lana: beste abeslarientzat abestiak konposatzen, moldatzen, grabatzen eta abar egoten naiz egunero.

Baduzu asmorik diskoa zuzenean aurkezteko? Zelan moldatuko zara zuzenekoetarako?

Oraingoz ez dut zuzenekorik egingo, baina ateak zabalik utziko ditut, eta beharbada lagun batzuekin elkartu eta hortik ikusiko dugu elkar.

Josu Zabalak ere parte hartu du grabazioan. Zelan, ba?

Josu erreferente bat izan da niretzat, eta ez bakarrik musikalki, baita pertsonalki ere. Pertsona justua, buru argia eta inspiratzailea da niretzat. Munduan egoteko era elegantea du, baita katiuskekin ere. Inoiz ere ez naiz izan gauzak eskatzekoa, ez molestatzeko beharbada, baina argi nuen berak nire diskoan egon behar zuela. Abesti bitan grabatzea proposatu nion eta baietz erantzun zidan. Oso pozik geratu naiz bere ekarpenagaz. Akordeoi doinuak Argi izpia eta Bero bihotzean grabatu ditu.

Diseinuaz ere zeu arduratu zara. Gurago duzu bakarka lan egin?

Azala, liburuxkua eta diseinua neuk egin ditut. Abesti guztiak konposatu, letra guztiak egin, ia instrumentu guztiak jo eta grabatu, diskoa nahastu, masterizatu... Baina kontua ez da neuk egin nuela dena. Gauza horiek guztiak egiten ikasi dut eta egin egin ditut. Hurrengo diskoan, lagun askogaz egin gura nuke dena, musikari zein letrei dagokienez, eta horrela izango da seguruenik. Bien bitartean, kaleratu dudan diskoa entzuteko aukera duzue. Urte asko daramat musika egiten, eta argi dut kalitate handiko diskoa dela. Bederatzi argi izpi lasai dastatzeko aukeran daude diskoan. Komenigarria da entzuteko momentu eder horretan ardoa eskura edukitzea ere, badaezpada.

Non entzun edo erosi daiteke diskoa?

Diskoa Spotify eta beste plataformarik gehienetan dago entzungai. Eta Elkar dendetan ere erosi daiteke, formatu fisikoan. Informazio gehiagorako, aitorrubio.com webgunera sartu daiteke. Animatu eta entzuteko momentua topatu, merezi du eta.


Uraren kudeaketaren etorkizuna Artziniegan

Herritarrekin partekatuko du udal gobernu taldeak erabakitakoa uraren kudeaketari buruz.


Musika bandaren kontzertua

'Munduari zehar' izena duen kontzertua egingo du gaur musika bandak; denboraldi berriko lehen kontzertua. Los viajes de Gullivert, Free world fantasy, Titanic, Orient express, Caribbean concert eta Around the world en 80 days joko dituzten piezetako batzuk. Zuzendaria: Aitor Biain. Doan.


Milioi bat euro bideratuko dute Aiaraldean turismoa sustatzera

Akordioa sinatu dute gaur goizean Arabako Foru Aldundiak eta Eusko Jaurlaritzak Laudioko Kasinoan egindako ekitaldian, Aiaraldean turismoa sustatzeko ekintza plana abian jartzeko. Milioi bat euroko inbertsioak aurreikusi dituzte hainbat egitasmo abian jartzeko.

Eskualdeko eragile kultural eta turistikoen eta udal ordezkarien aurrean aurkeztu dituzte Aiaraldean turismoa sustatzeko ekintza plan integral berriaren nondik norakoak. Arabako Foru Aldundiak eta Eusko Jaurlaritzak sinatu dute lankidetza hitzarmena, eta aurkezpenean izan dira Javier Hurtado Turismo, Merkataritza eta Kontsumoko Sailburua, Ramiro Gonzalez Arabako Diputatu Nagusia eta Cristina Gonzalez Enplegu, Merkataritza Eta Turismo Sustapenerako Foru Diputatua.

Egitasmoa iragan urtean onartutako Aiaraldea Eskualderako berehalako jarduera-planaren barruan kokatuta dago. Adostutakoarkein aurrera jarraitzeko urrats bezala definitu du gaur aurkeztutako akordioa Ramiro Gonzalezek.

Zortzi lan-lerro

Aiaraldeko eskaintza turistikoa bateratu eta bisitariak erakartzeko jarduerak jaso dituzte planean, hainbat eragile eta sektoreren arteko harreman eta lankidetza ardatz. Aurkeztutako plan estrategikoa zortzi ekintza berezitutan banatu dute. Orotara, milioi bat euroko inbertsioa ekarriko dute ekintzek, eta Cristina Gonzalez diputatuak aletu ditu hauek:

Turismo sektorea sustatzeko ekintzak: Zuzeneko publizitatea, familiarizazio bidaiak agentziekin eta komunikabideekin, ekitaldiak edota kanpaina digitalak. 100.000 euroko inbertsioa.

Txakolinaren ibilbidea: Turismo produktua hobeto ezagutzeko eta merkaturatzeko ekintzak, teknologia berriak kontuan hartuta, eta bisitariak erakartzeko jarduerak eta ekitaldiak antolatzea. 200.000 euroko inbertsioa.

Artisautzako ibilbide gastronomikoa: Aiaran artisau eran egindako gaztaren eta beste km.0 produktu batzuen balioa nabarmenduko duen eskaintza turistikoa antolatzea. 150.000 euroko inbertsioa.

Museoen sarea: Museo sare bat eta museo eskaintza integratu bat egituratzea, hedapen tresnen bidez eta gaikako ekitaldiak eta jardunaldiak antolatuz. 100.000 euroko inbertsioa.

Dorretxeen ibilbidea: Aiarako dorretxeen ibilbidea prestatzea, eskualdeko udalerrietan eraikitzen diren mota horretako eraikin historiko ugarietatik abiatuta: inbentarioa, balioa ematea eta zabalkundea. 50.000 euroko inbertsioa

Kexaako monumentu multzoa: Kexaako Monumentu Multzoari bisiten eta jarduera osagarrien eskaintza ematea, gune hori tokiko historiari lotutako baliabide turistiko gisa garatu eta sendotzeko. 330.000 euroko inbertsioa.

Ekitaldi bereziak: Eskualdeko baliabide turistiko nagusiekin lotutako ekitaldi bereziak antolatzea; hala nola, kontzertuak, antzerkiak edota bestelako ikuskizunak. 50.000 euroko inbertsioa.

Marka turistikoa: Eskualdea bereiziko duen eta bisitariek ezagutu ahal izango duten marka turistiko propioa diseinatzea eta abian jartzea, aldez aurretik konpetentzia diagnostikatu eta aztertu ondoren. 20.000 euroko inbertsioa.

"Aiaraldearekiko konpromisoa"

Ramiro Gonzalez Diputatuak balioan jarri du Arabako Foru Aldundiak eskualdearekin duen konpromisoa, "Aiaraldetik inoiz baino gertuago" daudela nabarmenduz. Azken asteetan aurkeztutako egitasmoak jarri ditu horren adibide; hala nola, start-upak sortu, erakarri eta azeleratzeko 'Aiara Industrial Lab' zentroaren sorrera, edota eskualdeko udalerriak lotuko dituen Nerbioiko Parke Linealaren proiektuaren amaiera. "Aiaraldeak eskatzen dituen lehentasunei erantzuteko erakundeen arteko kolaborazioaren adibide dira, eskualdeko izaera industriala indartu eta herritarrak konektatzeko helburu argiarekin", azaldu du Gonzalezek.

Halaber, Aiaraldea "industria bakarrik ez dela" azpimarratu du Diputatu Nagusiak, eta abian jarritako plan-integrala horren erakusle dela adierazi du, Aiaraldeak duen "turismo potentziala" zukutzeko. "Aiara beira, hodia eta trenbideak baino gehiago da. Kultura eta natura ondarea da: Garobel mendilerroa, Ermualde, txakolina, zinema eta literatura da; nahikoa da ikustea aiarar bat izango dela hurrengo Berlinalen. Hori guztia eta gehiago da Aiaraldea, eta Arabako Foru Aldundiaren eta Eusko Jaurlaritzaren konpromisoa da haren balioa nabarmentzea eta bultzatzea”, aldarrikatu du Ramiro Gonzalezek.

Halaber, Kexaako monumentu historikoan jarri du arreta Diputatu Nagusiak. Arabako Foru Aldundiak berriki erosi du eraikina, "Kexaako monumentua arabarrei itzuliz", Gonzalezen hitzetan. Erosketa Aiaraldea Eskualderako berehalako jarduera-planetik kanpo badago ere, "urratsak bide berdinenan" ematen dituela azaldu du Diputatu Nagusiak, eta nabarmendu du Aiaraldeko turismoaren motor nagusietako bat dela.


Entsalada berezien bila

Hamaika errezeta eta hamaika modu dauden arren, otordu osasuntsuak prestatzeko plater egokiak dira entsaladak. Epelak zein hotzak, askotariko osagaiekin egin daitezke. Entsaladak egiteko zenbait ideia plazaratu dituzte Iruñeko Catachu, Gasteizko La Riojana, Donostiako Sutan Dago eta Gasteizko Black Salad jatetxeek.

Monserrat Canga Coto

Catachu jatetxea (Iruñea)

Txipiroien entsalada epela

Txipiroien entsalada epela. Jagoba Manterola, Foku

Osagaiak

•Batavia uraza

•Haritz-hosto uraza

•Cherry tomateak

•Tipula

•5 txipiroi

•Modena ozpina

•Oliba olioa

•Gatza

1- Txipiroiak garbitu, eta plantxan kozinatu.

2- Moztu tipula, xerratan.

3- Zartagin batean, olio gutxirekin eta tenperatura baxuan tipula karamelutu, tipulak berak duen azukrearekin, sueztitu arte.

4- Zartagin berean cherry tomateak karamelutu.

5- Gehitu txipiroiak zartaginean.

6- Modena-ozpin txorrotada bat bota, zartaginean dagoen olioarekin batera kozinatu eta gatz pixka bat bota.

7- Kokatu plater batean batavia uraza eta haritz-hosto uraza orriak garbituta.

8- Zartaginean egindako tipula eta txipiroiak gehitu urazari.

Rafa Lopez de Mendiguren

La Riojana jatetxea (Gasteiz)

Burrata entsalada baiekin, ezti ozpinarekin eta fruitu lehorrekin

Burrata entsalada baiekin, ezti ozpinarekin eta fruitu lehorrekin. Endika Portillo, Foku

Osagaiak

•Burrata gazta

•Berroak

•Endibiak

•Errukula

•Cherry tomateak

•Azalik gabeko tomatea, karratutxoetan moztuta

•Ahabiak

•Mugurdiak

•Baiak

•Hurrak eta intxaurrak, edo beste fruitu lehor batzuk

•Carbenet ozpin baltsamikoa

•Arbequina olioa

•Eztia

1- Ozpin-olioa egiteko, nahastu ozpin baltsamikoa olioarekin, eta gehitu ezti koilarakadatxo bat.

2- Gehitu hurrak eta intxaurrak, eta gatz pixka bat bota.

3- Birrindu osagaiak.

4- Gatzozpindu olio, ozpin eta gatzarekin barazki eta tomateak.

5- Kokatu ontzi batean barazki eta tomate gatzozpinduak, eta gehitu burrata gazta, beste osagai guztiekin batera.

6- Gatzozpindu guztia ozpin-olioarekin.

Erik Olov Andreas Nyberg eta Iker Bilbao

Cristobal Sutan Dago jatetxea (Donostia)

Entsalada iparraldeko hegaluzearekin, eskabetxean marinatua

Entsalada iparraldeko hegaluzearekin, eskabetxean marinatua. Gotzon Aranburu, Foku

Osagaiak

•140 g letxuga ezberdinen nahastura

•60 g tipula morea

•16 cherry tomate konfitatua

•320 g hegaluze solomo fresko

•2 azenario

•Tipula zuri erdia

•Piperbeltza

•Koilarakada bat soja saltsa

•Erramua

•Gatza

•Limoi berde baten azala

•50 mililitroko ozpin ezberdinen nahastura

•100 mililitro oliba olio

•Haziak

1- Marinatua prestatzeko, hegaluzea garbitu eta arantzak kendu.

2- 20 gramoko takoetan zatitu, gatzatu, eta gorde erretilu batean.

3- Azenarioa xafla finetan moztu, eta tipula, juliana erara.

4- Erregosi barazkiak, su bizian, tomateekin batera.

5- Gehitu erramua, piperbeltza eta limoi azala, lehenik, eta ozpina eta olioa, berehala.

6- Irakiten dagoenean, hegaluzearen gainetik bota, marinatuak guztiz estali arte hegaluzea.

7- Hozkailutik kanpo utzi, hoztu arte.

8- Entsalada muntatzeko, letxuga kokatu plater batean; ondoren, tipula morea juliana erara.

9- Gainean 80 edo 90 gramo hegaluze eta barazki marinatuak.

10- 3-4 cherry tomate gehitu, eta gero, etxean egindako 2 piper eta hazi batzuk bota.

Unai Fernandez Manzanal

Black Salad jatetxe beganoa (Gasteiz)

Kale ekologikodun entsalada Gernikako kuia errearekin, etxeko ernamuinduekin, Arabako txitxirioekin eta anakardoaren alioli saltsarekin

Kale ekologikodun entsalada Gernikako kuia errearekin, etxeko ernamuinduekin, Arabako txitxirioekin eta anakardoaren alioli saltsarekin. Endika Portillo, Foku

Osagaiak (4 lagunentzat)

•200 g kale ekologikoa

•250 g Gernikako kuia ekologikoa

•80 g ernamuinduak (soja, dilistak...)

•200 g Arabako txitxirio

•50 g anakardo beratu

•2 baratxuri ale

•150 g soja esne

•300 g olio

•Sagar ozpina

•Gatza

1- Garbitu eta lehortu kale orriak.

2- Kendu enborrak, eta masajea eman hostoei oliba olio pixka batekin eta gatz lodiarekin, eta ontzi batean utzi hostoek kolore berde bizia hartu arte.

3- Zuritu kalabaza, eta kendu pipitak, moztu 1,5 zentimetroko kuboetan, gatzpipertu eta erantsi oliba-olio tanta bat eta baratxuri txikitua.

4- Erretilu batera pasatu, eta aurrez 180 gradutan berotutako labe batean sartu, 20 minutuz.

5- Labean txigortu aurretik, gozatu garbantzu egosiak oliba olio txorrotada batekin, gatzarekin eta belar usaintsu edo bereziren batekin, ukitu exotikoa emateko.

6- Aliolia prestatzeko, jarri anakardo gordin beratu eta xukatuak irabiagailu edalontzi batean, azukrerik gabeko soja edariarekin, baratxuriarekin eta sagar-ozpin koilarakada batekin batera

7- Olioa gehitu, eta, irabiagailuaren besoa altxatu gabe, beganesa emultsionatu.

8- Loditu ondoren, nahi den dentsitatea eman, olioarekin edo landare-edari kantitatearekin jolastuz.

9-Zuzendu gatz puntua, sagar ozpina eta baratxuria, nahi bezala.

10- Entsaladaontzi batean kokatu, edo plateretan banatu, koloreak konbinatuz eta alioli saltsarekin olioztatuz.

11- Entsaladari kolore gehiago emateko, gehitu erremolatxa, artoa, azenario birrindua...


Abadiñarrek Urkiolarako errogatiba egingo dute zapatuan

Adinekoen bazkaria berreskuratuko dute aurten.

Abuztuko azken zapatuan, hilaren 27an, Urkiolarako errogatiba egingo dute Abadiñon. Goizeko 9:00etan San Rokeren irudia Andra Mariko ermitatik atera eta Urkiolako santutegira eramango dute oinez.

Udalak herriko nagusien irteera eta bazkaria berreskuratuko ditu aurtengo edizioan. Adinekoentzako autobusak 10:30ean irtengo du Zelaietatik. Urkiolako meza 11:30ean izango da, eta bazkaria, berriz, 14:00ean.

Arratsaldean, Gisote herrikoiaren txanda izango da. Gaztañodi parkean egingo dute 20:00ean. Euria balitz, probalekuan. Lotxo taldearen erromeria ere egongo da.

Errogatibaren sorrera noizkoa den ez dago argi, baina jakina da uzta txarreko urte batean antolatu zela lehenengo aldiz. Herriko talde batek San Rokeren irudia Urkiolaraino eramatea erabaki zuen santuari uzta ona erregutzeko.


Desagertutako adingabe baten bila dabiltza ostegunetik

GIZARTEA // Juan Dual Dual ostegunaz geroztik desagertuta dago. Informaziorik izanez gero 112ra deitzeko eskatu dute. Dualek 12 urte ditu. Metro eta 73 zentimetroko garaiera du eta argala da, 55 kilo inguru. Kamiseta zuria, praka bakeroak eta zapatila zuriak zeramatzan azkenekoz ikusi zutenean. Cadizen (Espainia) egon daitekeenaren susmoa dute.


Legarbaratzetik Ziobiraino espaloia eginen dute datorren urtean Lesakan

Albistur karrikaren zati horretan ur-hodiak aldatzeko eta urbanizazio lanak egiteko eta Alkaiagan saneamendu lanak egiteko diru-laguntza hartuko du udalak

Toki Inbertsio Planaren barrenean hartuko dituen dirulaguntzei esker, Albistur karrikan eta Alkaiaga auzoan inbertsioak eginen ditu hurrengo urtean Lesakako udalak. Alde batetik, Albistur karrikan zolaberritze lanak, saneamendu, euri uren eta ur hodien aldaketak eta urbanizazio lanak eginen dituzte, Legarbaratzetik Ziobiraino. Lan hauei esker, oinarrizkoak diren zerbitzuak berritu eta hauetan hobekuntzak txertatuko dituzte.

Horretaz gain, mugikortasunaren ikuspegitik, Legarbaratzetik Ziobiraino espaloi bat aterako da. Mugikortasun planean identifikatutako beharrari erantzunez, hobekuntza honi esker, Albistur karrika hasierako bizilagunek herri erdigunera modu seguruan ailegatzeko oinezko bide bat izanen dute azkenean. Lan hauek guttienez % 70 batean diruz lagunduko ditu Nafarroako Gobernuak.

Alkaiagan saneamendua

Toki Inbertsio Planeko diru-laguntzari esker, Alkaiaga auzoan saneamendu azpiegitura ere eginen da bi faseetan. Auzoko zati handienak ez zuen horrelakorik eta lan hauei esker, ur zikinak modu egokian bilduko dira. Lan hau ere Nafarroako Gobernuak diruz lagunduko du, % 85 batean.


David Broncano eta Iker Unzueta: bien arteko antzekotasunak berriro batu ditu

David Broncano telebista aurkezleak eta Iker Unzueta futbol jokalari abadiñarrak fisikoki antza dutela esaten dute askok. Iaz, Unzueta Amorebietan jokatzen zebilela, kublak Unzuetaren kamiseta helarazi zioten Broncanori eta honek umorezko bideo batekin erantzun zuen. Aurten SD Logroñes taldean dabil abadiñarra eta kuriositate beraren harira, La Resistencia programara gonbidatu zituzten atzo Unzueta eta klubeko hainbat jokalari.

Logroñesek klubeko kamiseta bat oparitu zion Broncanori, bere izenagaz. Zenbakia, berriz, bederatzia, Unzuetak erabiltzen duena. Jokalariek publikotik jarraitu zuten gertaera.

Unzueta goi mailan dabil aurten SD Logroñesekin Lehenengo RFEF mailan. Orain arte hiru gol sartu ditu eta partidurik gehienetan titular jokatu du.


Panda hartza trilogia

'EZ esan inoiz EZ inauteriei' mezuari bigarrena gehitu dio Panda hartzak: «Jarraitu inauteriak Atarian». Ez ahaztu, egun bakarra geratzen da inauterietarako.


Abian dira Iturzaeta eskolako jolastokiko eraberritze lanak

Ekopasaia enpresari esleitu dizkio obrak Getariako Udalak, ia 200.000 euroko aurrekontuarekin.

Iturzaeta herri eskolako patioaren obrak abian dira azkenean. COVID-19aren ondorioz, prozedura administratibo guztiak eten ziren, eta horrek hiru bat hilabeteko atzerapena ekarri zuen aipatu proiektuan. Honen helburua da haurrek erabiltzen duten jolastokia guztiz eraberritzea. Horretarako eskolak proiektu bat landu zuen, Getariako Udalak onartu zuena. "Udaletik ezinbestekotzat jo dugu aldaketa hau kanpo espazioaren egoera oso txarra zelako eta gure herriko haurrentzat hain garrantzitsua den espazio horrek egoera ezinbestean ondo egon behar duela pentsatzen dugulako", jakitera eman du Haritz Alberdi alkateak.

Ekopasaia enpresari egokitu dizkiote lanak, 198.756,15 euroko aurrekontuarekin. Obren iraupena 4 hilabetekoa bada ere, zarata eta kamioien joan-etorri handiena haurrak eskolara bueltatu baino lehen egiten ari direla azaldu du alkateak. "Esleipena irabazi zuen enpresak exekuzio proiektu oso zehatza aurkeztu zuen obrak eskolan izan dezakeen eragina ahalik eta txikiena izateko; horrek puntu pila bat eman zizkion enpresa irabazleari". Udaletik astero egiten ari dira jarraipena obrari udal arkitektoa eta brigada buruaren eskutik.


Foruen Plazan Gazte Eremua izango da sanferminetan

Uztailaren 7tik 14ra gunean tailerrak, emanaldiak eta puzgarriak egongo dira 19:00etatik 22:45era.

Gazte Eremua Foruen Plazara bueltatuko da aurtengo sanferminetan, uztailaren 7tik 14ra. Gunea 12 eta 17 urte arteko gazteei zuzenduta dago, eta bertan ikuspegi hezitzaileko aisiako jarduerak eskainiko ditu Iruñeko Udalak.

Gazte Eremuaren ordutegia arratsaldez izango da, 19:00etatik 22:45era, eta emanaldiak, tailerrak eta puzgarriak egongo dira. Gainera, Udalak "Gozatu burua galdu gabe" kanpaina bultzatuko du, jaiak osasuntsu eta arduraz bizitzeko norberak duen erantzukizunari buruz kontzientziatzeko.

Bocabeats Komedia bikote bilbotarrak irekiko du gunea, eta inprobisazio eta parodia musikalen showa eskainiko dute. Uztailaren 7an eta 10ean, apar-festak izango dira, eta uztailaren 11rako, berriz, tailer bat antolatu dute mozorroak eta fantasiazko makillajeak sortzeko. Beste jarduera batzuen artean daude elkarlaneko horma-irudi bat (uztailaren 9an), hennarekin tatuajeak egiteko tailer bat (uztailaren 12an) eta bubble balls tailerra (uztailaren 13an).

Halaber, uztailaren 7a eta 13a bitartean DJ eta artista ezberdinen emanaldiak egongo dira gunean. Itxiera egunean, alkoholik gabeko edarien dastatzea, uretako jokoak eta Nakama Planetek eta Ramon Mirabetek kontzertuak eskainiko dituzte.

2019, Gazte Eremuaren aurreko urtean, 2.500 gaztek parte hartu zuten. Hurrengoa da programazio osoa:


Udalak elkarlanerako egoitzen alokairuaren erdia ordainduko du

Beasaingo Udalbatzak enpresa hasiberriei kokatzeko diru laguntzen oinarriak onartu zituen maiatzari zegokion osoko bilkuran. Udalak lokalaren hamabi hilabetetako alokairuaren %50 ordainduko du bere gain, gehienez ere 1.200 euro (BEZik gabe). EAJk alde bozkatu zuen eta oposizioak, osorik, abstentziora jo zuen.EH Bildu eta PSE-EE kexatu ziren oinarriak 2018ko berak direla, eta ez direla egungo egoerara egokitzen. Laguntzak handiatzea eskatu zuten, funtsean.Koalizio abertzaleak, era berean, oinarrietan «definizio falta» dagoela salatu zuen: irabazi gabeko elkarteei aipamenik egiten ez zaiela ohartarazi zuen Nerea Manzisidor bozeramaileak. Udalaren eta Goiekiren Anezka gunera atxiki beharrean euren kabuz beste gune batean kokatzen badira zer gertatuko den ere galdetu zuen.Leire Artola alkateak erantzun zion laguntza ez dagoela «inondik inora» Nafarroa etorbideko lokalera lotuta eta alokairuaren zama arintzeko laguntza jasoko luketela. «Eskatzen dena da irekitzen den lokala elkarlanean lan egiteko erabiltzea», argitu zituen zalantzak.Irabazi asmorik gabeko elkarteen edo sortzaileen kasuan udalaren beste lokal batzuk erabili behar dituztela aipatu zuen. Igartza eta kiroldegi azpiko entsegu lokalak aipatu zituen. «Laguntzak enplegua sortzera bideratuta daude», esan zuen.


Quim Torraren inhabilitazioak independentismoa berriz mobilizarazi du

Irailaren 28an elkarretaratzeak egin dituzte Kataluniako udaletxeen aurrean, ANCk Òmnium-ek deituta eta mobilizazioak egin dituzte CDRek deituta.

Espero zen bezala, Auzitegi Goreneko arlo penaleko bigarren aretoak berretsi egin du Kataluniako Auzitegi Nagusiak bere garaian emandako auzia, eta urte eta erdiz kargu publikoetarako inhabilitatu du Generalitateko lehendakari Quim Torra, Espainiako Hauteskunde Batzordearen agindua desobeditu izanagatik. Hauteskunde Batzordeak preso politikoen askatasunaren aldeko pankarta kentzeko agindu zion Espainiako Gorteetarako hauteskunde garaian, 2019ko apirilean. Torrari sententzia irailaren 28 arratsaldean komunikatu dio Auzitegi Gorenak, eta horrek dakar atoan kargua uztea, Generalitatearen Palautik jendaurrean egin duen adierazpenean lehendakariak onartu duen moduan.

Independentismo ekintzaileak Quim Torraren kargugabetzea aukera moduan planteatu du, bere mobilizazio gaitasuna indartzeko, nahiz eta zazpi hilabete daramatzan koronabirusaren epidemiak salbuespenezko testuingurua ezartzen duen, eta nahiz eta alderdi politikoen eta erakunde soberanisten inguruko ezadostasunek higadura sortu duten. Òmnium Culturalek egun batzuk lehenago dagoeneko iragarri zuen Auzitegi Gorenaren epaia jakin orduko Kataluniako herri handienetako plaza nagusietan elkarretaratzeak deituko zituela, eta deialdi horietara azkenik ANC ere batu da, nahiz eta Elisenda Paluzié buru duen erakunde honek irailaren 28 arte zabalik zuen bere oinarrien arteko kontsulta telematiko bat, erabakitzeko ea protesta bide hau edo beste bat hartuko zuten. Beren aldetik, CDRek dei egin dute elkarretaratze hauetako askotara batzeko, nahiz eta herri eta hiri handienetan beren deialdi berezituak egin.

Sant Jaume plaza izan da Bartzelonako protesten erdigunea: ehunka lagunek bete dute gunea (dagozkion segurtasun distantziak gordeta) eta gogor txalo jo diote lehendakariari, honek Generalitateko Palaua utzi duenean, 20:30 inguruan. Lehendakaria bere gobernuaz eta politikako beste lider batzuez inguratuta agertu da, denen artean inhabilitazioa ekarri dion pankartaren lema bera daraman pankarta eusten zutela. Plazan bildutako jendea manifestazioan abiatu da Parlamentera, kargugabetutako lehendakaria buru zela. Vía Laietana parean, Torra kotxe batera igo da.

Bartzelonako CDRek elkarretaratzea deitu dute 20:30ean Grazia auzoan eta manifestazioan jaitsi dira. Valencia kalearen parera iritsitakoan, Gobernuaren Delegaritzarantz zuzendu dira. Pau Claris parean Mossoen antidisturbio katearekin topo egin dute, hesiz pasoa ixten zielarik manifestazioari. Manifestari batzuek txerri buruak jaurti dizkiete poliziei. Ondoren, manifestari gehienek Gran Víara jo dute eta Lluís Companys etorbidean barna Ciutadella parkearen ateetara iritsi dira. Dagoeneko itxita bazegoen ere, pertsona batzuek ateak behartu dituzte eta ehunka pertsonak lortu du Kataluniako Parlamenteko ateetaraino iristea, baina berehala bidali dituzte Mossoek. Manifestari batzuek, modu dispertsatuan, Urquinaona plazara eta San Pedro ingurura jo dute eta han hainbat edukiontzik su hartu dute, Brimoa (Mossoen brigada mugikorra) mugiaraziz.

Gironan eta Lleidan, deialdien helburua Gobernuaren delegaritzaordeak izan dira: giza katez inguratzeko deia egin dute Lleidakoan, aldiz, Gironakoari zabor poltsak botatzea zen asmoa. Terrassan, udaletxearen aurrean CDRek egin duten elkarretaratzearen ostean errepidea moztu dute.


Udal gobernua: “Etxez etxeko langileak Eulen enpresakoak dira”

Pasaiako Etxez Etxeko Arreta Zerbitzuko langileak greban daude joan den maiatzaren 23tik. Egoera ikusita, eta greban dauden langileek eta sindikatuetako ordezkariek Pasaiako Udalari egindako eskaerak kontuan izanik, udal gobernuak zenbait azalpen eman nahi izan ditu. Horra hor, hitzez hitz:

Etxez Etxeko Arreta Zerbitzua ez da udal langileen bidez ematen; lehiaketa egiten du udalak, eta egun zerbitzu hori Eulen Servicios Sociosanitarios S.A. enpresak du esleitua. Beraz, langile horiek Eulen enpresako langileak dira, eta ez Pasaiako Udalekoak.

Pasaiako Udalak ezin du inolaz ere lan-hitzarmenik sinatu langile horiekin, Eulen enpresaren eta langileen ordezkaritza sindikalaren artean sinatu beharko dute.

Udal hau legez ahal duen guztia egiten ari da egoera hori desblokeatzeko, baita zubiak eraikitzen ere bi aldeen artean, guretzat funtsezko zerbitzua delako, eta uste dugulako gure nagusiek babestuta eta ondo zainduta egon behar dutela.

Horregatik guztiagatik, enpresa esleipendunari eta langileen sindikatu-ordezkaritzari eskatzen diete negozia dezatela, eta ahalik eta lasterren akordio batera irits daitezela. “Egoera desblokeatu dadin; kalitatezko zerbitzua eman ahal izateko, eta erabiltzaileen eta langileen eskubideak bermatu ahal izateko”.


Arrakaletatik ere loratuko da

Bilboko Loraldia jaialdiaren zortzigarren aldia martxoaren 7tik 27ra izango da, eta 110 sortzailetik gora igoko dira taulara, askotariko 26 ikuskizun emateko. «Gazte sormenari eremua» zabalduko diote aurten


Egape ikastolako irakasleek greba deialdiarekin bat egin dute

Hezkuntza mailako sindikatu guztiek irailaren 15erako greba deialdia egin dute eta ikastolako irakasleen gehiengoak bat egingo du egun osoko grebarekin.

“Aurrez aurreko hezkuntza itzulera seguru eta adostu baten alde” izenburupean egindako greba deialdiarekin bat egin du Egape Ikastolako irakasleen gehiengoak. Ikastolak gutxieneko zerbitzuak bermatu behar ditu eta, ondorioz, eskola zabalik egongo da, baina ez da ohiko jardunik izango.

DBH 3 eta 4. mailako ikasleek irailaren 16an hasiko dituzte eskolak ohiko ordutegian, hau da, 8:30etik 14:00ra. Beraz, irailaren 15eko aurkezpen egunik ez dute izango.

Familiei bidalitako oharrean, grebaren arrazoiak azaldu zaizkie eta irakasleekin bat egin dezaten eskatu zaie seme-alabak ikastetxera ez eramanez eta mobilizazioetan parte hartuz.

Irakasleen eskaerak honako hauek dira:

Ordezkapenak betetzea lehenengo egunetik lanpostu guztietan.

Langile kolektibo guztietan ratioak jaitsi eta plantillak handitzea.

Langile guztientzat protokoloak jasotzen dituen NBEak (EPIak) ikastetxeetan lehenbailehen egotea, bereziki gertuko harremana duten premia bereziko espezialista zein hezitzaileen kasuan.

Ikasleen artean 1,5 metroko distantzia bermatzea, ikasgeletan gehienez ere 10-15 ikasle egonik.

Ikasle guztientzat jangela zerbitzua bermatzea.

Arrakalak bideratzeko neurriak ezartzea: arrakala pedagogiko, sozial, teknologiko, eta bereziki euskarari dagokionari erantzuteko bitartekoak.

Curriculamaren egokitzapen eta murriztea ikasleen behar emozionalak ere kontuan hartuz.

Egoera zaurgarri zein sentikorrean dauden langileak babesteko neurriak ezartzea eta kontziliaziorako baimen ordainduak.

Langileen plantilla gehikuntza.


Bi partidu Galarretan, ostegun honetan

17:00etan hasiko dituzte norgehiagokak eta Etxarrik eta Zubirik irabazi beharra daukate, txapelketatik kanpo ez geratzeko.

Oriamendi Txapelketako hirugarren jardunaldia jokatuko da etzi, Galarretan. Bi partidu izango dira, arratsaldeko 17:00etan hasita. Lehenengo norgehiagokan indarrak neurtuko dituzte Segurolak eta Zalduak Etxarri eta Zubiriren aurka. Zirt edo zarteko topaketa izango da azken bikote horrentzat, Etxarrik eta goizuetarrak irabazten ez badute, txapelketatik kanpo geratuko direlako. Puntu bakarra dute eta azkenaurrenak dira sailkapenean, Segurolaren eta Zalduaren atzetik. Beraz, ostegunean irabazi beharra daukate, torneoan mantentzeko.

Osteguneko bigarren partidua, berriz, Goikoetxea V-ak eta Labakak izango dute, Urrutia II-ren eta Aizpuru III-ren aurka.

Halaber, gogorarazi beharra dago partidu guztiak ateak itxita jokatuko direla, publikorik gabe, koronabirusa dela eta.


Enpleguaz Hernanin, Sumarreko Pilar Garrido

Agerraldia egin zuen Ave Marian, Kongresurako Sumar alderdiaren Gipuzkoako zerrendaburu denak.

Herriz herri ari dira agerraldiak egiten Pilar Garrido eta Joserra Becerra, uztailaren 23ko hauteskundeetan Sumar alderdiaren Gipuzkoako zerrendaburu izango direnak, Espainiako Kongresurako. Eta herenegun, larunbat goizean, Hernaniko Ave Maria parkean izan ziren, Jaione Aristregi eta Lourdes López Elkarrekin Podemoseko zinegotziekin batera, besteak beste.

Enpleguaz aritu zen Pilar Garrido zerrendaburua, eta konpromisoa hartu zuen Euskadin «herritarrek eskatzen duten enplegu txukuna» ezartzeko. Horretarako, adierazi du Sumar gobernuan egonez gero, Lanbidearteko Gutxieneko Soldata igotzen jarraituko dutela, langileen soldatak igoko dituztela «2022an galdutako erosahalmena berreskuratzeko», eta neurriak hartuko dituztela kontratu mugagabeak eta lanaldi osokoak izan daitezen ohikoenak: «Frogatuta dago horiekin gora egiten duela produktibitateak. Bukatu dira astebeteko edo egun bakarreko kontratuak».

Yolanda Díaz Sumar alderdiaren presidentegaiak Enplegu ministro bezala egindako lana ere nabarmendu zuen Garridok, agerraldian: «Bera izan da Euskadin enpleguaren arloan eman den aldaketaren protagonista nagusia. Marka historikoa lortu du, eta lan baldintzen prekarietatea eta aldi baterakotasuna gutxitzea Euskadin. Hiru aldiz kontratu mugagabe gehiago dauzkagu hemen, eta Yolandari esker izan da hori», goraipatu zuen Garridok.

Agerraldiaren ondoren, bisita egin zuten Hernaniko kaleetan barrena.


Euskal Astea

11:00. Musika Plazatik abiatuta, Euskararen aldeko XXVII. Lasterketa AEK-k antolatuta (izen emateak 10:15ean)

11:30. Lege Zaharren Enparantzan, XXXV. Aurresku Txapelketa. Euria eginez gero, Modelon.

14:30. Musika Plazan, XXXVII. Bazkari Herrikoia, EHEk antolatuta.

Ondoren, kalejira eta kontzertua


'Poemas humanos' liburua hizpide, gaurko solasaldian

Literatur solasaldia egingo dute gaur, gaztelaniaz, 19:30etan Erriberan: César Vallejoren Poemas humanos liburua izango dute hizpide, Jorge Carrerok gidatuta. Doakoa eta irekia da.


Hasi dira haur danborrada antolatzen

Jaiekin batera, bueltan da Hondarribiko haur danborrada. Amute Kostako auzo elkarteak hiru saio prestatu ditu aurtengo ekitaldirako, eta izen-emateak ireki ditu dagoeneko. Hala egiteko, entseguetako bi egunetan auzo elkartean egongo da aukera. Galdetegi hau bete ezkero ere izena emateko aukera dago.

Saioei dagokienean, honakoak dira aurtengo hitzorduak:

Irailaren 5a, astelehena

Lehenengo saioa, Amuteko lokaletik abiatuta, arratsaldeko 18:00etatik 19:00etara.

Irailaren 6a, asteartea

Bigarren saioa, Amuteko lokaletik abiatuta, arratsaldeko 18:00etatik 19:00etara.

Irailaren 7a, asteazkena

Haur danborrada, Mendelutik abiatuta goizeko 11:00etan.


Hiru lagun atxilotu dituzte Orion eta Donostian tabako kontrabandoarekin zerikusia dutelakoan

Menorkan geldiarazi zuten atoiontzi bat abenduaren 5ean 350.000 tabako kaxa zituela

Zerga Administrazioko Estatu Agentziak tabako kontrabandorako talde bat desegin du. Taldea Euskal Herrian finkatua zegoen eta Balear irletatik eramanda atoiontzi batean itsasotik sartzen zuten tabakoa ustez Britainia Handira.


Nolako eragina dauka kirolak zoru pelbikoan?

Zoru pelbikoari eta kirolari buruzko tailerra antolatu du Astigarragako Emakumeon Etxeak, bihar arratsalderako. Zehazki, partehartzaileek aukera izango dute ezagutzeko nolako eragina daukan praktikatzen duten kirolak, beraien zoru pelbikoan. 17:15etan izango da, Emakumeon Etxean. Eta doakoa bada ere, izena eman behar da aldez aurretik: emakumeonetxea.astigarraga@gmail.com, 648 417 157, edo Emakumeon Etxean bertan (Kale Nagusia 23). Gainera, haur zaintza zerbitzua ere eskainiko dute, aurrez abixatuz gero.


Sega Eguna eta Udaberri Festa ospatuko dituzte Gaztelun

Gazteluko Kultura Batzordeak, San Isidro Egunaren baitan, Sega Eguna antolatu du iganderako. Halaber, Udaberri Festa ere ospatuko dute maiatzaren 20an.

San Isidro, Baserritarren Eguna, ospatuko da maiatzaren 15ean, eta horren harira, bezperan, maiatzaren 14an (igandea), Sega Eguna izango da Gaztelun. Herriko Sega Eskolako kideek sega erakustaldia eskainiko dute sega-zelaian. 11:30ean hasita ariko dira bertan herriko haur, gazte zein helduak orain arte ikasitakoa jendaurrean erakusten.

Bestetik, urte garai honekin batera badator aurten ere Udaberri Festa. Maiatzaren 20an, larunbata, izango da eta egun osoko egitaraua antolatu dute:

11:00. Ostomila txotxongilo taldearen Alaia galtzagorria ikuskizuna

17:00. Krepe jatea plazan

18:30. Malkogarriyak erromeri-taldearen kontzertua eliza atarian

21:00. Afaria ostatuan. Prezioa: helduak 25 euro eta haurrak 13 euro. Afarirako txartelak ostatuan egongo dira salgai; erosteko azken eguna maiatzaren 17a izango da.

Helduen menua: fritoak, entsalada mista, oilaskoa patatekin, postrea, edaria eta kafea.

Haurren menua: kroketak, oilaskoa patatekin, etxeko postrea edo izozkia.


Asier Villalibre: “Mendizorrotzako ikusleekin konektatzeko gogotsu nago”

Asier Villalibre Molina futbol jokalari gernika-lumotarra jadanik hasi da Deportivo Alaves talde gasteiztarragaz lanean. Aurrelariak, iragan astean, 2025era arte berritu zuen Athletic Clubegaz zeukan hitzarmena, baina denboraldi amaierara arte talde babazorroan jokatzea adostu dute alderdi guztiek, akordio hori denboraldi amaieran luzatzeko aukeragaz. Gernikako bufaloa jadanik hasi da bere taldekide berriekin beharrean, eta estreinako entrenamendu saioak egin ditu.

“Lantaldeak lehen unetik gertukotasuna, konfiantza eta lasaitasuna transmititu dizkit”

Asier Villalibre, lehen entrenamendu saioan. Argazkia: Deportivo Alaves.

Athleticetik Alavesera lagapena bere profesional ibilbidean “aurrerapausoa” dela adierazi du Gernika-Lumokoak, eta bere berehalako helmuga zein izango den azaldu ere bai: “Zapatuan Eibarren aurkako euskal derbia jokatuko dugu, eta bertan garaipena eskuratzea da neure lehendabiziko helburua”. Urrunagora begira, ostera, Lehen Mailara bueltatzea da taldearen helburua. Zentzu horretan, Eibar zuzeneko aurkaria da Alavesentzat. Izan ere, sailkapeneko bigarren postuan kokatuta dago, 47 puntugaz, lidertzan dagoen Las Palmas taldeagatik puntu bakarrera; Alaves, aldiz, taulako laugarrena da 43gaz.

Asier Villalibre: “Eibarren aurkako euskal derbian garaipena eskuratzea da neure lehendabiziko helburua”

Esker oneko hitzak.

Atzo aurkeztu zuten modu ofizialean Villalibre Alaveseko jokalari legez, Mendizorrotzan. Aurkezpen agerraldian azaldu zuen “lantalde atsegina, euskaduna eta hurrekoa” topatu duela Gasteizen, eta “Mendizorrotzako ikusleekin konektatzeko gogotsu” agertu zen. Jendeagaz erlazionatzeko orduan “apurka-apurka doan pertsona” modura definitu du bere burua, baina, dena dela, esker oneko berbak erakutsi ditu Deportivo Alaveseko taldeaganako: “Lehen unetik gertukotasuna, konfiantza eta lasaitasuna transmititu dizkidate”. Victor Laguardia ahotan eduki du: “Gako izaten ari da, lehenengo hartu-emagaz laguntzeko”.

Asier Villalibre, atzoko aurkezpenean. Argazkia: Deportivo Alaves.

Taldearentzat jokalari garrantzitsua izatea bilatuko duela adierazi duen aurkezpenean, “iraganean Bigarren Mailan jokatzen zuen Asier Villalibre hartatik urrats handia egin duela” frogatzeko. Athletic Cluben koloreekin izandako minutu eskasiari dagokionez, “bolada gogor samarra” izan dela azaldu du aurrelariak, dagoeneko “talde berriaren dinamiketan eta lan moldean zentratuta dagoela adieraziz.


Igo autobusera saioa: 2023-03-27

Eguneko albisteen kontaketa, asteburuko ekitaldien gainbegiratua, Joxe Landaren eguraldi iragarpena, agenda-hitzordu proposamenak eta kontu gehiago Arrasate Irratiko gaurko, astelehena, Igo autobusera! saioan entzungai.


Hotzaren zauriak espaloian

Bilbon etxegabe bat hil izanak jopuntuan jarri ditu kalean bizi direnentzako baliabideak eta politika publikoak. «Premiazko neurriak» ezarri dituzte hiriburuetan, hotz boladari aurre egiteko


Xabi Solano eta Zigor DZ - 'Euskaraz bizi nahi dut'


Lekukoa

Ttipi eta ttapa, ttipi eta ttapa hortxe dabil Korrika, gure herriko txoko desberdinak zeharkatzen. Zer nolako indarra duen herri egitasmo honek, zeinak herri oso bat batu eta hau hunkitzeko gain den.

1980. urtean abiatu zen lehenbiziko aldiz euskararen aldeko lasterketa Arantzazutik. Bidean hamaika oztopo eta debeku aurkitu baditu ere, ez dira gutxi izan, herri baten konpromezua eta maitasuna aurkitu ditu batez ere. Etxekoei aditu diet gure aitatxi zenak, bertze lau lagunez lagundurik, eraman zuela lekukoa lehenbiziko Korrika hartan Auritzitk pasatzerakoan. Edizio berdinean igo zen Karmele furgonetara, eta ordutik hortxe dabil, euskalakarioi irrintziak eta animoak eskaintzen. Zer ginateke lehen zoro zoragarri horiek gabe? Nekez imajinatuko zuten ordea, lehen korrika hartan parte hartu zutenek egun duen atxikimendua eta sortzen duen zirrara berezi hori.

Imajinatuko luke aitatxik 42 urteren ondotik haren bilobok lekuko hori bera eramanen genuenik? Hamarnaka lagunek 22. Korrikari Auritzen harrera eginen genionik? Batek daki. Bidea egin dutenei eskerrak, bidea egiten jarraitzea dagokigu. Lekukoa ez dadila eten, euskara aurrera!


Pogacar sendatze-prozesuko azken txanpan da, eta Frantziako Tourrean parte hartzeko aukera handiak ditu

Liejan erorikoa izan ondoren, ebakuntza egin zioten ezker eskafoidea. Esloveniarraren errekuperazioa ondo bidean doa eta litekeena da uztailaren 1ean Bilboko irteeran egotea.

Tadej Pogacar (UAE Emirates) esloveniarra bere errekuperazio faseko azken txanpan dago. Lieja-Bastoña-Liejan ezker eskafoidea hautsi ostean dago, eta uztailaren 1ean Bilbotik abiatuko den Frantziako Tourrean egoteko aukera handiak ditu.

Pogacar Tourra irabazteko faboritoetako bat zen, eta Amstel Gold Race eta Flecha Valonaren ondoren, erorikoa izan zuen Liejan, 84. kilometroan, eta ezker eskafoidea hautsi zuen. Lurrera joan ostean, ospitalera eraman eta ebakuntza egin zioten.

Orain, osatzen ari da. Litekeena da 2023ko Tourrean parte hartzea.

"Gogor ari naiz lanean Sierra Nevadan, batez ere irteera luzeekin erresistentzia lantzeko. Gure kontzentrazioa ekainaren 11n amaitzen da, proba mediko batzuk egingo ditut, eta gero egun batzuk emango ditut Sestrieren entrenatzen", adierazi zuen esloveniarrak duela egun batzuk.


Vidal Salcedo eta Iraide Arraibi, 2022ko Galdakaoko jaietako pregoilari eta txupinera

Egunak besterik ez dira falta Galdakaoko santakurtzak hasteko. Irailaren 9an, ostiralez, emango diete hasiera hamar eguneko jaiei, eta horren ardura Vidal Salcedo Galdakaoko familia-mediku jubilatuak izango du. Bera izango da 2022ko santakurtzetako pregoilaria, herritarrek hala erabakita eta bozkatuta. Kuadrillen desfilea eta gero, udaletxetik irakurriko du pregoia.

Galdakaoko jaietako pregoilaria aukeratzeko prozesua uztaila hasieran hasi zuen Udalak. Herritarrek proposamenak luzatu zituzten aurrena eta ondoren bederatzi finalisten artean herritarrek bozkatu ahal izan dute. Finalista horiek izan dira: Eduardo Madina (Galdakao Gogora), Asier Martin (AEK Barandiaran), Josemi Olazabalaga (sukaldaria), Ander Aperribai (historialaria), Vidal Salcedo (familia-mediku jubilatua), Zizpa (Gazte Konpartsak aurten 25 urte bete ditu), Igor Anton (txirrindulari profesional ohia eta Txirrindulari Gelako arduraduna), Alvaro Saiz (GBGE) eta Udaletxeko etxez etxeko zerbitzua (SAD). Hasiera batean bozketa fasea uztailaren 30era arte zegoen zabalik, baina Udalak abuztuaren 26ra arte luzatzea erabaki zuen.

Ez da lehenengo aldia Vidal Salcedok santakurtzetako pregoia irakurriko duena. Izan ere, 2008ko jaietan ere pregoia irakurri zuen Salcedok, kasu horretan, Adiskide Pilota Elkarteko lehendakari bezala.

Iraide Arraibi, txupinera

Salcedok pregoia irakurri eta txupinak hankaz gora jarriko ditu galdakoztarrak. Txupinazoa Patxiku kuadrilako Iraide Arraibi kideak botako du. Aurten lehen aldiz Jai Batzordeak azken jaietan (2019ko jaietan, alegia) parte hartu zuen kuadrillatako bat aukeratu du eta horrek txupineroa izendatu du. “Ohore handia da Patxiku hautatu izana txupina botatzeko”, dio Arraibik.

“Kuadrillei jaietan dagokien lekua emateko egin dugu aurten horrela eta asmoa da luzaroan mantentzea”, dio Angel Ezkurra Jai Batzordeko kideak. Jai Batzordea eta batzordea osatzen duten taldeak indartzea eta jaietan merezi duten protagonismoa ematea da erabakia haien esku utzi izanaren arrazoia. Hemendik aurrera horrela izango da txupinero edo txupineraren hautaketa.


Estatuko aurrekontueetatik Euskadin 480 miloi baino gehiago inbertituko dira

Gehienak azpiegituretara bidaratuko dira. Abiadura Handiko Trenak 336 milioi pasatxo hartuko ditu. Horietatik 77 miloi Jaurlaritzak ordainduko ditu kupoaren bidez.


COVID19ak utzitako ondorio fisikoak arintzeko doako osteopatia tratamendua Donostian

Osteopatian eta fisioterapian espezialista den profesional talde batek iraupen luzeko doako arreta eskainiko die koronabirusagatik ingresatuta egon direnei.


'Prestige: 20 urte', aste honetan EITBren albistegietan

Euskal Telebistako eta Radio Euskadiko albistegiak Galizian izango dira; eta, astean zehar, erreportaje bereziak eskainiko dituzte Prestige ontziaren hondamendiaren inguruan.

Aste honetan zehar, EITBren albistegiek eduki eta erreportaje bereziak eskainiko dituzte Prestige petrolio ontziaren hondamendiaren 20. urteurrena dela eta. Hala, Euskal Telebistak, Radio Euskadik, Euskadi Irratiak eta eitb.eus-ek 2002ko azaroaren 13an eta handik aurrerako egunetan Galiziako kostaldean gertatutakoa gogora ekarriko dute; eta horrek utzitako ondorioak ere aztertuko dituzte, tartean, ingurumen zein politika mailan. Gainera, Euskal Telebistako eta Radio Euskadiko zenbait kazetarik Galiziara egingo dute bidaia, eta bertatik egingo dituzte konexio eta erreportaje bereziak.

Aintzane Bolinaga eta Juan Carlos Etxeberria, Galizian

Euskal Telebistan, Aintzane Bolinaga eta Juan Carlos Etxeberria kazetariak izango dituzte Galizian. Telebistako albistegiek, aste osoan zehar, Prestige ontziaren hondamendiaren eta horren ondorioen inguruko erreportaje bereziak eskainiko dituzte "Egun On Euskadi", "Gaur Egun" eta "Teleberri" albistegietan. Duela 20 urte bizi izandako unerik garrantzitsuenak errepasatu, eta istripuaren ondorioak aztertuko dituzte, baita elkartasun oldea eta boluntarioen lana ere.

Orduan, garbiketa lanetan ibilitako boluntarioekin egongo dira, baita Euskal Herriko zein Galiziako arrantzaleekin ere. Nunca Máis plataformako kideekin egongo dira, eta AZTI bezalako zentro teknologiko eta zientifikoek egindako lanari ere erreparatuko diote, besteak beste.

Dani Alvarez eta Laida Basurto ere, Galiziatik

Radio Euskadin, Laida Basurto kazetaria eta Dani Alvarez albistegietako burua Galizian izango dira, eta handik konexioak egingo dituzte albistegi eta saioetan, tartean, "Boulevard" eta "Ganbara" irratsaioetan. Zehazki, Muxian izango da asteazkenetik Laida; eta Dani, berriz, Santiagotik arituko da ostegunetik aurrera.

Itsasoarekin lotura duten herritarrekin hitz egingo dute, hala nola kofradietako kideekin, marinelekin, itsaskilariekin…; baita Nunca Máis plataformako ordezkariekin ere, eta garai hartan garbiketa lanetan aritutako boluntarioekin. Gainera, ordutik hona Galiziak politikoki izan duen bilakaera aztertuko dute Anton Losada Radio Euskadiko solaskidearekin.

Erreportaje horiek eskuragai izango dira eitb.eus webgunean eta EITB Nahieran plataforman; eta eitb.eus-ek, gainera, eduki bereziak argitaratuko ditu, horien artean, kontakizun kronologikoa orduko irudiekin, boluntario lanetan aritukotako kideen inguruko erreportajea, hondamendiak euskal kostaldean izandako eraginaren inguruko berezia, eta orain 20 urte hondamendiaren inguruko azken ordua bertatik bertara jarraitu zuen Laida Basurto EITB kazetariari elkarrizketa, garai hartan Euskal Telebistako albistegietan baitzegoen.


Ombuaren itzala egitasmoaren aurkezpena Patxi Bisquertekin

Hiriberri Arakil. Ombuaren itzala egitasmoaren aurkezpena Patxi Bisquertekin. 19:00etan, kontzejuan.


Etxaniz: «Daukagunari eustea izango da TKE Ligan lehiatzeko oinarria»

Hurrengo denboraldian arraunaren maila gorenera bueltatuko da Zumaia, kanporaketako bi estropadak irabazita. Getariak ezin izan du helburua bete.Mailaz igotzeko itxaropena bazuten Telmo Deun arraun elkartean, baina inor gutxik aurreikusiko zuen kanporaketako bi estropadak irabazita itzuliko zela Zumaia San Miguel Ligara, hamabi traineru onenen artera. Igande arratsaldean, arraunlariek Kofradiako balkoian herritarren txaloak jasotzen zituzten bitartean, hala aitortu zuen zuzendaritzako kide Luix Unanuek, garai batean enkantea egiten zen gelatxoan: «Gaur [igandean] negar egin dugu, denok: arraunlariek, zuzendaritzakook, jarraitzaileek... Ikaragarria izan da. Bermeon irabazi eta hemen Portugaleten berriro... Eta nola, gainera: lehen ziabogan atzetik ginela ikusi dugunean, kezkatzen hasi gara; baina azken luze hori... Ikaragarria izan da. Zortzi segundo ginen atzetik, gero laura ginela, hirura, eta azkenean irabazi!». Ez sinestekoa Portugaleteko amaiera.

Portugaletekoak, baina, 18 ordu lehenago izan zuen hasiera, Bermeon. Itsaso zabalean jokatutako estropada, trabeska jotzen du olatuak eta Zumaiak bazuen han lehen urratsa egiteko konfiantza. Elkarteko presidente ohi Luis Mari Goikoetxeak bigarren postua iragarri zuen astebete lehenago, Donostiako arrapalan. Baina aurreikuspen guztiak hautsi ditu asteburu honetan Telmo Deuneko kuadrillak. Bermeon estropada burua hartu zuten hasieratik eta halaxe amaitu zuten, lau luzeetan lan biribila eginez, beraien berezko arraunkera galdu gabe, behar baino lehen irabazi nahi izateagatik erritmoa gehiegi bizkortu gabe.

Hiru eta lau segundora sartu ziren Getaria eta Portugalete, hurrenez hurren; atzerago Mugardos. «Portugaletera nahiago lau punturekin joan birekin baino», zioen Anjel Etxaniz presidenteak, Bermeoko estropada amaitu berri; «baina inolako konfiantzarik gabe goaz, dena eman eta estropada irabaztera».

Esatetik egitera alde handiegia izaten da askotan, baina igandean ez; igandean, irabaztera atera eta irabazi egin zuen berriro Telmo Deunek.

Estropada ez zen, hala ere, nahi bezala hasi. Portugalete txikitzera atera zen, Getaria ere saiatu zen bizkaitarrek ezarritako erritmoari eusten, eta Mugardosek ere ez zuen atzean gelditu nahi... Konturatzerako ia hamar segundoko atzerapena zuen Zumaiak Portugaletekiko. Getaria gogor atera zen, baina ez zuen egunik onena izan. Arraunkera erabat galduta aritu ziren, eta lehen luzean egindako ahalegina garesti ordaindu zuten amaieran. Getariak denboraldi bikaina egin du, KAE1 Liga irabazi du bigarrenez jarraian, baina kanporaketan berriro kale egin du eta helburua gauzatu gabe gelditu da beste behin.

Portugaleteko azken ziaboga bigarren postuan eman zuen Zumaiak, nahikoa mailaz igotzeko; Portugalete zortzi segundora zegoen, gehiegi garaipenean pentsatzeko. Eta orduan, espero gabekoa gertatu zen. Haizea eta korrontea kontra, erreka bazte- rrean bilatu zuen Telmo Deunek biderik samurrena; eta 2016ra itxaron gabe, maila goreneko trainerua direla erakutsi zuten. Ez sinestekoa, baina helmugan Portugaleten aurretik ziren. Orduan askatu ziren denboraldiko neke, tentsio eta nahigabe guztiak. Orduan eromena, poza eta negar malkoak.

Zuzendaritzaren txanda

Ospatzeko eguna zen igandea, baina dagoeneko hasi da zuzendaritzarentzat bulegoko lana. «Orain konturatuko gara zer egin dugun, non sartu garen», azaldu du Etxaniz presidenteak. Taldearen bizkarrezurrari eta Patxi Frances eta Rafa Gonzalez Txabarri entrenatzaileei eustea izango da lehen erronka. «Hori izango da oinarria. Gero, lehen ibilitako batzuk tentatzen saiatuko gara. Batzuei esan diet, hasteko abdominalak egiten».


Ahoa estalita baina ixiltzeko asmorik gabe, bailarako abesbatzak pandemiaren aurrean

Entsaioekin hasi dira Urumea bailarako hainbat abesbatza, baina martxotik elkartu gabe daude beste zenbait. Lanean ari direnek, maskarillak eta distantzia tarteak dituzte bidelagun, nahiz eta ez den abesteko aproposena.

Egokitu behar izan dute abesbatzek ere, COVID-19aren pandemiak sortutako egoera berrira. Eta ahoa tresna nagusi duten arren, estalita dutela ari dira lanean, baina ixiltzeko asmorik gabe.

Urumea bailaran, entsaioetara bueltatu dira hainbat abesbatza, Hernanin eta Astigarragan; baina beste zenbaitek ez diote ekin oraindik, arriskurik ez hartzeko. Izan ere, horietan altuagoa da adin tartea. Baina badute asmoa, batzuek lehenago eta besteek beranduago, kantuari heltzeko berriro, badelako premisa nagusi bat: kantatzeko beharra daukate, eta abesbatzakoekin elkartzekoa ere bai.

Antzeko neurriak, martxan diren abesbatza guztietan

Entsaioetara bueltatzea erabaki duten abesbatzek, beharrezko neurriak hartu dituzte horretarako. Guztiak ari dira distantzia tarteak mantentzen, bi metrokoak; eta gehienak, maskarillarekin ari dira abesten, nahiz eta ez duten derrigorrezkoa: Euskal Herriko Abesbatzen Elkarteak, Osalanekin batera osatu duen protokoloan, jaso du distantzia mantenduz gero, ez dela beharrezkoa maskarillarekin abestea.

«Guk hartu ditugun neurriak, izan dira bi metroko distantzia mantentzea, eskuak garbitzea, leihoak irekita edukitzea, aulkiak desinfektatzea, eta maskarillarekin abestea», azaldu du Igor Arroyok. Hiru abesbatzatan da zuzendaria bera, Hernaniko Kantuzen, Astigarragako Aiztondon, eta Orioko Salatxon. Baita laugarren batekoa ere, Osakidetzako langileena, Kantukidetza izenekoa; baina haiek ikasturtea bertan behera utzi dute.

Entsaioetara bueltatu diren abesbatzen artean, guztiak ari dira distantzia tarteak mantentzen, eta gehienak, maskarillarekin kantatzen.

Arroyok uste du, abesbatza gehienetan ari direla antzeko neurriak hartzen, maskarillarena barne: «nik gomendatzen dut maskarilla kirurgikoa erabiltzea. Horrekin, arnasa hartzeko garaian ez da nabaritzen hainbesteko itolarria. Egia da, ohitu egin behar duzula. Hasieran oso deserosoa da, eta orain ari dira pixkanaka trukoa hartzen».

Arroyok berak aipatu du, badirela silikonazko pieza batzuk ere, bozal modukoak, maskarillari bolumen eta espazio gehiago emateko, eta arnasa hartzeko ere toki gehiago izateko: «horrela ez zaizu maskarilla ahora itsasten. Batzuek erabiltzen dute tresna hori», azaldu du.

FFP2 motakoak, berriz, arnasa hartzerakoan deserosoagoak direla uste du Arroyok. «Denak dabiltza deseroso, batzuk besteak baino gehiago, eta badira horregatik entsaioetara animatzen ez direnak. Beste batzuk, berriz, beldurragatik. Nabaritu da asistentzian jaitsiera pixka bat, baina ez asko. %80 inguru izango da».

Lokala ere, aldatu egin dute hainbat abesbatzak, haundiagoa eskatuta, distantzia mantendu ahal izateko.

«Sentsazioa ematen dizu, bakarrik kantatzen ari zarela, taldean beharrean»

Arnasketan ez ezik, kantuaren kalitatean ere eragiten du maskarillak, Igor Arroyoren ustez: «horretara ere ohitu naiz. Egiten du sordina efektua, entzuten duzu zure ahotsa anplifikatua, gehiago. Ondokoak, aldiz, ez dituzu hainbeste entzuten. Abesbatzan, normalean talde sentsazioa daukazu; eta orain, aldiz, ematen du bakarrik ari zarela abesten. Nabaritu egiten da, maskarilla».

Gipuzkoa mailan, abesbatzen artean denetik izan da. Batzuk hasi egin dira, beste batzuk ez, hasi bai baina gelditu egin direnak ere badira... Talde txikietan egin dituzte entsaioak, batzuek, sokaka, entsaio partzialekin. «Adin gehiagoko taldeak, beharbada, ez dira hasi. Eta konpromisoak dauzkatenak, aldiz, ari dira lanean, horiek bete egin behar direlako. Gainerakoek, presarik ez daukate. Denetik ikusi eta entzun dut», kontatu du Arroyok.

Kontzertu asko galduta, abesbatza guztiak

Aipatutako konpromiso horiek, dena den, asko gutxitu dira azkenaldian. Abesbatza guztiek atzeratu edo bertan behera utzi dituzte beraien ohiko kontzertu, irteera, bidaia eta elkartrukeak. «Gauza ofizialak izan dira, Erribera kulturgunearen inaugurazioa bezala, adibidez. Gainerakoak, airean daude; asteburuan kontzertu bat daukazu, eta ia bezperan ez dakizu azkenean joango zaren ala ez. Eta publikoak ere, ez dakizu nola erantzungo duen, kontzertua eskainita ere. Guretzat kantatzeko...».

«Nik gomendatzen dut maskarilla kirurgikoak erabiltzea kantatzeko, arnasa hartzeko garaian ez delako nabaritzen hainbesteko itolarria», dio Igor Arroyok.

Udaberria izaten da kontzertu eta bidai askoren garaia, eta hori galduta daukate aurten. Hurrengo hitzordua, Santa Zeziliarekin daukate gehienek, eta horren ondotik, Gabonetako ohiko kontzertuekin. Baina horiek ere, kolokan daude, batzuentzat eta besteentzat. Ez egitea erabaki dute batzuek, eta oraingoz aurrera egitea, besteek. «Ea horiek mantendu ditzakegun behintzat», espero du Igor Arroyok.

Urumea bailaran, Eragiyok abesbatzak dauka hurrengo zita, azaroaren 14an Portugaleten; baina hori ere ez dute segurua. Eta Santa Zezilia egunerako, azaroaren 22rako, Kantuz eta Aiztondo ari dira lanean, kontzertu bana eskaintzeko. Hernani Musika Eskolak, berriz, oraindik ez du erabaki, zerbait egingo ote duen. Eta Gabonetarako ere, ziurgabetasuna da nagusi, oraingoz.

Umore Ona abesbatza: «Egoera honetan, jendea oraindik ez da animatzen»

Aiztondo abesbatza: «Ez da erosoa, baina beti ari gara maskarillarekin abesten»

Ozenki abesbatza: «Martxoan gelditu ginenetik, ez ditugu entsaio gehiago egin; gurea ez da abesbatza gaztea, eta ardura haundia ematen du»

Eragiyok abesbatza: «Markak jarri ditugu lurrean, distantzia bai edo bai mantendu eta maskarillarik gabe kantatu ahal izateko, posible denean»

Kantuz abesbatza: «Zortea daukagu, Milagrosan espazio nahikoa dagoelako, distantziak mantentzeko; baina maskarillarekin ari gara beti»

Kantuban abesbatza: «Asko aldatu da egoera, udaratik orain arte»

Goiz Eguzki abesbatza: «Entsaioak Goiz Eguzkiko tabernan egitea da asmoa»

Dakapo abesbatza: «Maskarillarekin, gehiago izerditzen duzu, eta gehiago nekatzen zara; astea bukatzean, nabaritu egiten da hori»

«Egoera honetan, jendea oraindik ez da animatzen»

Martxotik etenda dauka bere jarduna, Umore Ona abesbatzak; eta gutxi daude prest oraingoz, bueltatzeko.

«Abesbatza paroan dago oraintxe, martxotik ez dugu ezer egin», azaldu du Juanan Lekuonak, Umore Ona abesbatzako kideak: «gure artean komentatu dugu, bueltatu ala ez. Eta ezezkorik ez du inork esaten, baina egoera honetan, oraindik ez dira animatzen. Pixka bat pasatzen denean, akaso orduan bai. Baina honek ere bere arriskua dauka, pixkanaka hozten joatekoa, denbora luzatzen bada. Eta dinamika hori galtzen bada...».

Entsaioetara bueltatzeko aipamena egin dutenean, gutxi azaldu dira prest: «Nafarroan egoerak okerrera egin duela eta, kezka ere haunditu da. Eta horrez gain, maskarillarekin abestu beharra... Elizan, guk abesten dugu bigarren pisu batean, eta bertan, distantziak mantendu behar badira, abesbatzako 32ak ez gara kabitzen, noski. Apaizarekin ere hitz egin genuen, eta berak oso beltz ikusten zuen».

Azkeneko saioa, dena den, aurreko astean egin zuten, elizan bertan: «hileta elizkizun bat izan zen, eta eskatu ziguten, beste hainbatetan bezala, kantatzera joateko. Aurreneko aldia zen pandemia hasieratik, eta taldera pasa genuen deialdia. Baina bost bakarrik animatu ginen», azaldu du Lekuonak.

Inguruko herrietan gertatzen denak ere, eragiten duela uste du berak: «Leitzan ez dira hasi oraindik, eta Hernanin Ozenki ere ez. Horrek ere eragiten du. Bestek ez badira hasi, pentsatzen duzu ea zergatik hasi behar duzun zuk».

Hilabete hauetan, hitzordu politak galdu ditu Umore Ona abesbatzak: «maiatzean Tuterara joatekoak ginen, eta pentsatu genuen, akaso udazken alderako posible izanen zela. Baina bidaia hori galduta daukagu. Eta berdin Hernaniko eta Goizuetako aurorak. Herrian urtero eskaintzen dugun Gabonetako kontzertua ere, ez dugu emanen».

«Ez da erosoa, baina beti ari gara maskarillarekin abesten»

Astean bitan ari da entsaiatzen Aiztondo abesbatza: behin sokaka, eta beste behin denak elkarrekin.

Geldialdiaren ondoren, entsaio gutxi batzuk egin zituen Aiztondo abesbatzak, udarako etenaren aurretik; eta abuztuan hasi ziren lanean berriro, Erribera kulturgunearen inaugurazio ekitaldia prestatzeko. Herri Eskolako aretoan aritu ziren hasieran, «espazioa haundia delako»; eta Erriberan entsaiatzen dute orain, distantziak mantenduz, eskuak garbituz, leiho eta ateak irekita, eta maskarillarekin: «hasieran nahiko zaila egiten zitzaigun maskarillarekin kantatzea, baina ohitu gara pixka bat. Ez da erosoa, maskarilla itsasten zaigu ahoan eta sudurrean, eta ez digu uzten behar dugun arnas guztia hartzen; baina horrela ari gara kantatzen beti», azaldu du Nekane Rekondok, abesbatzako kideetako batek.

Bi entsaio izaten dituzte, astean: horietako bat, soka bakoitzak (sopranoak, tenorrak, altuak eta bajuak) bere aldetik egiten du; eta bestea, ostiraletan, denek elkarrekin: «bigarren hori, berriro Herri Eskolara mugitzeko asmoa daukagu, espazio gehiago edukitzeko. Izan ere, abesbatzako kide guztiak ari gara entsaiatzen. Batzuek kezka erakutsi dute, baina denak ari gara elkartzen».

Horrek beharra ere badute, gainera: «gustuko dugun zerbait da, lanetik eta egunerokotasunetik ihes egiteko modu bat. Eta konfinamenduan elkartu gabe egotea, ez zen erraza izan. Baina hauxe tokatu zaigu, eta behintzat, konpartitua da, gainerakoak ere gu bezala daude».

Erribera kulturgunearen inaugurazioan kantatu ondoren, azaroaren 22an jarri dute hurrengo hitzordua, Santa Zeziliako kontzertua eskaintzeko. Eta zita garrantzitsu bat ere bazuten aurten: «abesbatzaren 25garren urteurrena dela eta, zerbait berezia egiteko asmoa geneukan. Baina orain, zalantza daukagu, zer egin, zerbait txikiagoa edo...», azaldu du Rekondok.

«Martxoan gelditu ginenetik, ez ditugu entsaio gehiago egin; gurea ez da abesbatza gaztea, eta ardura haundia ematen du»

Azaroaren 8rako jarri dute hitzordua Ozenki abesbatzako kideek, erabakitzeko entsaioei helduko dieten berriro, edo oraingoz elkartu gabe jarraituko duten. «Hastekotan, gustatuko litzaidake izatea kide guztiak egonda», dio Imanol Kamio zuzendariak.

Pandemiaren hasierarekin bere jarduna eten, eta horrela jarraitzen du Ozenki abesbatzak. Ez dute entsaiorik egin ordutik, eta are gutxiago emanaldirik. Zita jarri dute orain, azaroaren 8an Milagrosan, abesbatzako kide guztiekin bilera egiteko: «nik batzuekin hitz egin dut, baina denen iritzia jakin nahi dut, eta modu demokratikoan erabaki, entsaioetara bueltatuko garen, ala oraindik ez», dio Imanol Kamio zuzendariak.

«Jende asko egongo da, egoera honetan ez duena hasi nahi; baina badira hasi nahi dutenak ere. Gurea ez da abesbatza gaztea, eta hori ere kontuan hartu behar da. Beldurra ez, baina ardura haundia ematen du, eta atzera botatzen nau ni ere», dio Kamiok. Edonola ere, hastekotan, gustatuko litzaioke izatea «abesbatzako kide guztiak egonda, eta ez gutxi batzuk bakarrik. Beraientzat eskape bat da, desiatzen daude hasteko. Baina hasi behar da baldintza batzuekin, eta arriskurik gabe. Uste dut, aurtengo negua pasatzen utzi beharko dugula azkenean...».

Maskarillaren kontua ere aipatu du zuzendariak: «maskarillarekin abesteko, nahi gabe ere, esfortzua egiten duzu, eta diafragma landu behar da. Uneoro zaude diafragma beteta, eta oxigenoa behar duzu asko, kantatzeko. Egon zaitez horrela bi ordu!».

Maskarilla jantzi bakarrik ez, distantzia ere utzi beharko lukete. Horrekin, behintzat, badute konponbidea: «Jose Luis Aperribak, Hernaniko apaizak, eskaini zidan beraien lokala, entsaiatzeko. Sekulako detailea izan zen hori. Izan ere, guk Doinu Zale musika eskolan entsaiatzen dugu, eta han ez daukagu leku nahikorik distantziak mantentzeko. Ia bata bestearen gainean egoten gara eta!».

«Sekulako pena» dauka Kamiok, Ozenkiko kideak ezin elkartzearekin: «familia bat bezala gara. Nik beti esan dut, 25 urtetan, beti hartu ditudala gustura Ozenkiren entsaioak. Baina egoera honek kezka ekarri digu, eta nik ez dut inor arriskuan jarri nahi. Batzuk 80 urteren bueltan dabiltza... Eta zerbait gertatuko balitzaie, ez nioke barkatuko neure buruari».

Geldialdi luze honekin, makina bat emanaldi eta zita berezi ere galdu ditu Ozenkik, 2020 urte honetan: «Llodioko abesbatza bat zen etortzekoa aurten, eta Cadreitakoak ere bai. Beste kontzertu batzuk ere bageneuzkan aurreikusita, baina aurreragorako beharko dute horiek. Gabonetan ere, urtero eskaintzen dugu emanaldi bat Musika Bandarekin, eta esan diegu gurekin ez kontatzeko. Ea udaberri aldera edo, posible dugun martxan jartzea...», dio Kamiok.

«Markak jarri ditugu lurrean, distantzia bai edo bai mantendu eta maskarillarik gabe kantatu ahal izateko, posible denean»

Konfinamendua altxatzearekin batera bueltatu zen entsaioetara Eragiyok abesbatza; hasieran maskarillarekin, eta tarteak ondo mantenduta ondoren, maskarilla gabe, ondokoaren erreferentzia falta zutelako. Emanaldiak ere eskaini dituzte, udaratik bueltan.

Konfinamenduan egon zen geldirik Eragiyok abesbatza, baina deseskalatzea hasi zenean, berehala ekin zion: «udal instalazioak zabaldu zituztenean, Udalari esan genion bueltatzeko asmoa genuela. Esan ziguten zein ziren baldintzak, eta ordutik lanean ari gara, astean entsaio bat edo bi eginez. Benetan eskertzekoa da, erraztasun guztiak jarri dizkigula Udalak. Kultur etxe zaharrean, areto haundia geneukan, eta orain Erriberan ere, distantzia mantentzeko arazorik ez daukagu», azaldu du Javier Oyarzunek.

Maskarillarekin hasi zituzten entsaioak: «baina nabaritzen genuen, falta genuela ondokoaren erreferentzia, taldean kantatzeko. Eta pentsatu genuen, lasaiago kantatzeko maskarilla gabe aritu beharko genukeela, baina horretarako, derrigor, distantzia mantendu behar genuela. Eta horrela ari gara, betiere tartea uzteko aukera badago».

Erreferentzia faltarekin batera, maskarillak abestea ere oztopatzen du, Oyarzunek dioenez: «maskarilla kirurgikoak, ahoan itsatsita geratzen dira; eta aldiz, FFP2 motakoekin, ahotsa ez da ateratzen, eta askoz ere gehiago behartzen duzu. Eta hori, segun eta zer abesten duzun eta nola atera behar duzun ahotsa, oso nekagarria da».

Entsaioak ez ezik, emanaldiak ere eskaini ditu Eragiyokek, pandemia hasi zenetik. Uztailean, esaterako, Santiotan online eskaini zuten emanaldia, aurrez grabatutakoa, herriko hainbat txokotan. Eta irailean, Erribera kulturgunearen inaugurazio ekitaldian kantatu zuten, maskarillarekin: «herriko beste talde batzuekin batera aritu ginen, eta jende asko ginenez, maskarilla jantzita abestu genuen». Joan den astean, aldiz, Groseko San Inazio elizan eskaini zuten kontzertua: «gu bakarrik ginenez eta elizako aldarea nahiko haundia denez, maskarillarik gabe aritu ginen. Markak jarri genituen lurrean, eta besoak zabalduta, ez genuen elkar ikutzen».

Hurrengoa, azaroaren 7rako zeukaten aurreikusita, Pasai Donibanen; baina bertan behera geratu da. Momentuz aurrera dijoana, hilaren 14an Portugaleten daukatena da, otsote formatuan. «Baina ikusiko dugu, unean-unean hartzen baitituzte erabakiak». 2020rako, hamar bat kontzertu zeuzkaten aurreikusita, eta erdia ere ez dituzte eskainiko. Astigarragan kantatzen bukatu nahi dute urtea, eta hala daukate iragarrita, abenduaren 12rako: «azkenean egitea posible izango den, batek daki...». Erriberako auditorioan kantatzeko «desiatzen» daude, behintzat.

Kontzertu egunak, dena den, ez dira lehen bezalakoak: «normalean, kontzertu baten ondoren, zoaz soziedade batera, taberna batera, buelta bat ematera, poteatu eta kantatzen jarraitzera... Orain ez da posible, eta hori ere abesbatza baten bizitzaren parte da. Elkartzen gara kantatzea gustuko dugulako, baina baita ere harremana izateko eta giro ona daukagulako. Eta hori guztia galtzea, gogorra da».

Edonola ere, Oyarzunek dio «oso garrantzitsua» dela, ahal den heinean, kultur ekintzak mantentzen saiatzea, eta «erakundeek eta antolatzaileek horren aldeko apustua egitea. Gu prest gaude segurtasun neurri guztiak hartzeko, eta dendak eta tabernak behar diren bezala, kultura ere beharrezkoa da».

«Zortea daukagu, Milagrosan espazio nahikoa dagoelako, distantziak mantentzeko; baina maskarillarekin ari gara beti»

Konfinamendua bukatzearekin batera, ekainean ekin zien entsaioei, Kantuz abesbatzak, Udalaren baimenarekin: «lurrean markak dauzkagu, maskarillarekin abesten dugu, aulkiak desinfektatu, leihoak eta ateak ireki... Gehiago ezin dugu egin».

Neurri guztiak hartuta, baina ekainetik ari da lanean, Kantuz abesbatza: «konfinamendua kendu zutenean, hasi ginen entsaioekin. Beti oinarritzen gara Euskal Herriko Abesbatzen Elkarteak ematen digun informazioan, jakiteko zein protokolo jarraitu behar dugun, Osalanekin harreman zuzena baitute beraiek. Eta beraien gomendioak jarraituz hasi ginen, Hernaniko Udaleko Kultura Sailaren baimenarekin», azaldu du Pilar Munduate lehendakariak.

Astelehen eta asteazkenetan egiten dituzte entsaioak, Milagrosan: «zortea daukagu, espazio nahikoa dagoelako, distantziak mantenduta abesteko. Baina kantatu ere, maskarillarekin egiten dugu, nahiz eta abesbatzen elkarteak esan digun, distantziak mantenduz gero abestu daitekeela maskarillarik gabe. Dagoeneko ohitu gara, hilabeteak daramazkigulako. Eta hala behar badu, hala egingo dugu. Okerragoa da abestu ezinik egotea. Eta nahiago dugu maskarillarekin abestu, ez abestu baino. Hainbeste gustatzen zaigu kantatzea, ezingo genukeela egon hori gabe. Gainera, akaso ona ere bada maskarillarekin abestea, gutxiago entzuten zaigulako!», dio Munduatek barrez.

Distantzia eta maskarillekin batera, gainerako neurriak ere hartzen dituzte: «Milagrosara sartzeko, maskarilla berri bat ematen diogu bakoitzari, eta gel hidroalkoholikoarekin garbitzen ditugu eskuak. Lurrean gurutze batzuk daude markatuta, jakiteko non jarri behar duen bakoitzak, tartea uzteko. Milagrosako goiko leihoak eta ateak zabalik edukitzen ditugu. Eta entsaioen aurretik eta ondoren, aulkiak desinfektatzen ditugu. Gehiago ezin dugu egin».

Abesbatzako kide guztiak ez dira joaten entsaioetara, dena den: «taldeko batazbesteko adina nahiko altua da, eta batzuk ez dira etortzen, arriskurik ez hartzeko. Abesbatzen elkarteak emandako informazio guztia, taldeko kideei helarazten diegu; eta horren arabera, bakoitzak erabaki du azaldu ala ez. 65 urtetik gorakoak badaude, edo tratamenduren bat dutenak».

Ekainean ekin ziotenek, geldialdia egin zuten udaran berriro, eta irailean bueltatu ziren entsaioetara. Ez dute emanaldirik eskaini oraingoz, baina datorren hilerako, azaroaren 22rako, badaukate hitzordua, Santa Zezilia eguna ospatzeko: «San Joan Bataiatzailea parrokian izango da, eta eliz musika kontzertua eskainiko dugu, COVID-19aren ondorioz hil diren guztiak gogoratzeko», aurreratu du.

Orain artekoak, ordea, galdu dituzte dagoeneko: «zarzuela emanaldi bat eskaini behar genuen aurten, eta Parisko Euskal Etxera bidaia geneukan prestatua. Hori guztia bertan behera geratu da. Baina lehentasuna zen abesbatza mantentzea, eta aurrerago ikusiko dugu», nabarmendu du Munduatek.

«Asko aldatu da egoera, udaratik orain arte»

Ekainean eta uztailean aritu zen Kantuban, kontzertu bat prestatzen; eta aste honetan bueltatu da entsaioetara.

Aste honetan bueltatu da entsaioetara, Kantuban abesbatza. Baina hori ez dute aurreneko kantu saioa izan, pandemia hasi zenetik: ekainean eta uztailean lanean aritu ziren, abuztuaren 9ko kontzertua prestatzeko. Donostian abestu zuten, Txistularien Alardean.

Geldialdia egin zuten horren ondoren, eta duela hilabete ziren bueltatzekoak, baina aste honetara arte ezin izan diote ekin: «batek ezin zuela, bestea konfinatuta, beste bat sukarrarekin...», azaldu du Alain Ayerdi zuzendariak. Astean behin entsaiatuko dute, Urumea Herrigunean: «areto haundia daukagu, eta gu ere ez gara asko; beraz, distantzia mantendu dezakegu arazorik gabe, eta uneoro daukagu aireztatuta, leihoak irekita. Baina maskarillarekin ari gara kantatzen. Uztailean oraindik kosta egiten zitzaigun maskarillarekin abestea, baina orain ez dago zalantzarik horrekin», dio Ayerdik. Izan ere, «asko aldatu da egoera, udaratik orain arte», zuzendariaren ustez: «beldur gehiago dago».

Donostiako hori izan da, pandemiaren hasieratik eskaini duten kontzertu bakarra: «hiru dauzkagu aurreikusita, orain. Gabonetan, kontzertu xume bat eskaini nahi dugu Hernanin. Urtarrilean, Donostiako txistulariek eskatu digute beraiekin parte hartzeko, kontzertu batean. Eta otsailerako, azken urteotan bezala, sagardotegi batean abestea daukagu buruan, baina ez dakigu egokia izango den, egoera honetan, sagardotegi batean sartzea 15 laguneko abesbatza. Ez dakigu hiru emanaldi horiek egin ahal izango ditugun, dena den. Aurreneko biak egiterik badugu, pozik».

Izan ere, egoera etengabe aldatzen ari dela nabarmendu du Ayerdik: «egunetik egunera aldatzen da eszenatokia, eta hasten da entsaio berri bat, horretara egokitzeko. Ez dakigu kontzerturik eman ahal izango dugun, edo datorren astean bildu ahal izango dugun ere».

«Entsaioak Goiz Eguzkiko tabernan egitea da asmoa»

Udalaren baimenaren zain dago Goiz Eguzki abesbatza, animatzen diren kideekin entsaiatzeko, talde txikian.

Ez da entsaioetara bueltatu oraindik, Goiz Eguzki abesbatza; baina badirudi gertu dagoela hasiera: «lokal aproposaren bila aritu gara, eta egoitzako taberna iruditu zaigu egokiena. Astelehen arratsaldetan egingo genituzke entsaioak, taberna itxita dagoela, talde txikian. Udalaren baimenaren zain gaude orain, hasteko», azaldu dute Joxan Mitxelenak eta Javier Arraztiok: «oso ondo aireztatu daiteke lokala, leihoak dituelako buelta guztian; eta espazioa ere haundia da, distantziak mantentzeko. Pozik beteko ditugu neurri guztiak, eta maskarillarekin kantatuko genuke. Horretarako ez daukagu arazorik. Gehiago da psikologikoa, berez sortzen duen arazoa baino».

Bi inkesta egin dituzte pandemia hasi zenetik, jakiteko abesbatzako kideak prest dauden entsaioetara bueltatzeko: «57tik, aurrenekoan hamabik eman zuten baiezkoa, eta duela bi aste, bigarrenean, hemezortzik», diote. Baimena jasoz gero, horiekin hasi nahi dute: «jendeak behar du etxetik atera eta besteekin elkartzea, eta hori da garrantzitsuena. Gaizki kantatzeak, berdin dio. Agian sokak desorekatuta egongo dira, batean hiru-lau, bestean sei-zazpi... Baina helburua da harremana izatea eta giro ona ez galtzea», diote.

Baina badakite, kontu berezia izan behar dutela: «arrisku taldekoak gara abesbatzakoak. Gazteenak 64 urte izango ditu, eta 74 urtekoa izango da batazbestekoa». WhatsApp bidez mantendu dute harremana orain arte, abestiak bidaliz, urtebetetzeetan elkarri kantatuz...

«Zain gaude, ea noiz bueltatu gaitezkeen. Abesbatzarekin jarraitu egingo dugulako, hori seguru», adierazi dute. Eta bitartean, emanaldi eta elkartrukeak galdu dituzte aurten; eta baita kontzertu berezi bat ere: «ekainean eskaini behar genuen, Goiz Eguzkin, eta lan asko ari ginen egiten, prestatzeko. Izugarrizko pena da, baina egoerak hala agintzen zuen».

«Maskarillarekin, gehiago izerditzen duzu, eta gehiago nekatzen zara; astea bukatzean, nabaritu egiten da hori»

Ikasturtearekin batera hasi ziren lanean, Hernani Musika Eskolako abesbatzak: bai Dakapo, eta baita haur eta gaztetxoenak ere. «Distantziak mantenduta ere, maskarillarekin ari gara; 'ensalada' haundia dago talde hauetan», dio Amaia Aldalurrek.

Jarduera ia etenda amaitu zuen aurreko ikasturtea, Hernani Musika Eskolak; eta bereziki abesbatzek, «ezin genuelako telematikoki entsaiatu», eman du aditzera Amaia Aldalurrek, eskolako abesbatza guztien zuzendariak. Ekainean egin zuen bere saiotxoa Dakapo abesbatzak, San Joan jaietako preludioak behar zuenean: «kalean aritu ginen kantari, Sandiusterriko atarian adibidez; eta izan genuen aukera, zerbait egiteko behintzat».

Entsaioetara, ordea, ikasturte berriaren hasierarekin bueltatu dira. «Ostiral arratsaldetan entsaiatzen dugu, ordu eta erdi, distantzia mantenduta eta maskarillarekin. Ez da batere erosoa, baina horrelako taldeetan nahasketa haundia dago: unibertsitateko ikasleak, gazte asko, irakasleak... Ensalada haundia dago, nolabait esateko. Berez, Euskal Herriko Abesbatzen Elkarteak Osalanekin prestatu duen protokoloak dio, distantziak mantenduz gero ez dela derrigorrezkoa maskarillarekin abestea. Baina ez gara ausartzen. Horrelako talde batean positibo bat egonez gero, nahasmena haundia litzateke. Martxa normalean ari gara Musika Eskolan, baina alerta guztiekin».

Dakapon ez ezik, Musika Eskolako abesbatza guztietan ari dira horrela: «hasieran pila bat kosta zitzaidan, maskarillarekin asko erretenitzen delako. Baina orain, ohitu egin naiz, edo asumitu dut. Asko izerditzen duzu, eta ari zara arnasten zuk botatzen duzun anhidridoa. Hori ez da oso gomendagarria. Izerditzen duzu gehiago, eta nekatzen zara gehiago; astea bukatzean asko nabaritzen da nekea. Baina tira, hori ez zaigu gertatzen abesten dugunoi bakarrik. Egia esan, abesbatzei min dexente egin die aerosolaren kontuak. Eman digute egurra, baina konprobatu da abesten duzunean haizea ez dela ateratzen, ahots kordak itxi egiten direla eta bertan geratzen dela», azaldu du.

Ikasle gaztetxoenek Milagrosan entsaiatzen dute, «ondo aireztatuta», horiek «talde haundiak» direlako. DBHkoak eta Dakapo, aldiz, Musika Eskolan ari dira. «Oso helduak dira Dakapokoak, horretarako. Taldeko kide batek, adibidez, izan zuen unibertsitatean gelakide baten positiboa; eta nahiz eta ez zuen gertukoa, badaezpada ere entsaioetan atze-atzean jarri zen, aldenduta».

Entsaioak bai, baina emanaldirik ez daukate buruan: «Santa Zezilia eguneko emanaldia prestatzen behar genuen orain, baina oraindik ez gara bildu, erabakitzeko zerbait egin ala ez. Kontua da, Hernanin bertan ez daukagula lekua, horrelako zerbait egiteko. Biteri oso txikia da, eta ikasleekin tokia behar duzu».


Ordu aldaketak azaroko kultur agendan

Datozen asteetan kultur etxean egingo diren zenbait emanaldiren ordutegia aldatu behar izan dute gaur bertan indarrean sartuko den urriaren 26ko errege dekretuaren moldaketara egokitzeko. Horren arabera, kultur ikuskizunek 21:00etarako amaitu behar dute.

Eragindako jardueren ordutegi berria honakoa da:

Hilak 11, 18:00. Ernani opera digitala.

Hilak 14, 19:00. Losser antzezlana, Txalo produkzioak.

Hilak 19, 19:00. Zinegoak jaialdiko lanen proiekzioa.

Hilak 20, 19:00. Ane, bideo foruma.

Hilak 27, 19:00. Mi 3º Acto antzezlana, Eguzki zubia.

Hilak 29, 19:00. Emazte, Ane Etchegoyen abeslariaren kontzertua Le nouvelles voix basques abesbatzak lagunduta.


Bihar egingo diote azken agurra Josefi Sagastizabal Iraragorriri

Ostiralean hil zen 93 urterekin Josefi Sagastizabal Iraragorri eta bihar egingo diote omenaldi xumea senideek eta lagunek.

93 urterekin zendu zen ostiralean Josefi Sagastizabal Iraragorri. San Migel auzunekoa jatorriz, Arrankudiaga-Zollon izan zuen bizilekua urte luzez. Aiaraldea Komunikabideak gogoratu zuen Josefi basatiki torturatua izan zela 1975ean eta gerra zikina ere pairatu zuela. Berez, errepresioa gertutik ezagutu zuen bere bi semeak atxilotuak izan zirelako ETA erakundean militatzeagatik eta horregatik, alegia, atxilotu zuen Guardia Zibilak.

Bere senideek eta lagunek ekitaldia antolatuko dute bihar emakumea agurtzeko eta omentzeko. Arrankudiagako Uribarri auzoko hilerrian izango da egitasmoa 19:00etan eta gertukoek jakinarazi dute zerbait xumea izango dela.

Hain zuzen, bi kanta abestuko dituzte eta gero askari txikia partekatuko dute, familia eta adiskide giroan Josefi gogoratzeko eta behin betiko agurra egiteko.


Cambridge-ko azterketak M&amp;J Ikastetxean egiteko 4. deialdia abian da jada


Zure herrian zein alderdi bozkatuko duzu maiatzaren 28ko hauteskundeetan?


47 000 dosi jarriko dituzte EAEn ostiral honetatik datorren asteko ostiralera bitartean

Euskadi covid-19aren aurkako 25 txertaketa gune izatetik 117 izatera pasa da. Horrela, ostiral honetatik datorren asteko ostiralera bitartean 47.000 dosi jarriko dituzte.


Etxaldeen trantsizioa bultzatzea ardatz hartuta, dirua biltzeko kanpaina abiatu du EHLGk

Herritarrak deitu dituzte laborantza iraunkorraren alde egiten duten lana babestera. Azaro bukaera arte izanen da dohaintzak egiteko aukera.

EHLG Euskal Herriko Laborantza Ganberak urteroko diru-biltze kanpaina abiatu du, eta dohaintza bidez laborantza iraunkorraren alde daramaten jarduna laguntzera deitu dituzte herritarrak. Trantsizioaren gaia hartu dute ardatz aurtengo kanpainarako, hau da, agroekologia, agrooihangintza edo etxaldeen autonomia garatzen dituzten laborantza eredu iraunkorrerako trantsizioak sustatzea. «Laborariak dira eragile nagusiak, etxaldeetan egiten dutenak. Guk haien praktikak hobetzen laguntzen ditugu, erosten dituzten gaietarik libratzeko eta klima aldaketaren ondorioei egokitzeko».

Hainbat arlotan ikusten dute praktika agronomikoak eta alorren kudeaketa egokitzeko aukera, baliabideak «xuhurki» erabiltzeko eta «lurraren bizia» babesteko, hala nola pentzeen kalitatea hobetzea, belar txarren kentze mekanikoa sustatzea, etxaldeko mikroorganismoen erabiltzea ongarrien eta lurren funtzionamendua hobetzeko, baliabide naturalak guti erabiltzen dituzten alorrak sustatzea eta agrooihangintzan urratsak egitea. Horiek guziak lantzen dituzte, laborariei prestaketa eta aholkuak emanez.

Azkenik, trantsizio energetikoari buruzko gogoeta bat ere abiatu dute I-Ener, Bizi eta ELBrekin batera, lurralde mailan zer egin daitekeen aztertzeko. Bereziki aztertu nahi dute eguzki panelen ustiatzea bateragarria izan ote daiteken laborantza herrikoiarekin eta etxalde txikietako laborantzarekin.

Gaur egun, 800 bat diru emaile ditu EHLGk, horien artean partikularrak eta enpresak. Horietako batzuk nabarmendu nahi izan ditu EHLGk, askotarikoak direla erakusteko. Laguntza eman nahi duenak azaroaren 26a egin dezake, banku transferentziaz, txekez edo EHLGren webgunearen bidez.


Sei urteko kartzela zigorra ezarri diote Basauriko entrenatzaile ohiari haur bati abusuak egitea egotzita

Halaber, epaileak 40.000 euroko isuna ezarri dio. Fiskaltzak sei urteko espetxe zigorra eskatzen zuen auzipetuarentzat, eta akusazio partikularrak zortzikoa; akusatuaren defentsak, berriz, absoluzioa.

Epaileak sei urteko kartzela zigorra eta 40.000ko kalte-ordaina ezarri dio Basauriko futbol-entrenatzaile ohiari adingabe bati lau urtez jarraian egindako abusuak frogatuta geratu direla iritzita, EITB Mediak jakin duenez.

Fiskaltzak sei urteko espetxe zigorra eskatzen zuen auzipetuarentzat, eta akusazio partikularrak, zortzikoa; akusatuaren defentsak, berriz, absoluzioa.

Era berean, edozein lanbide eta ogibidetan aritzeko desgaikuntza berezia ezartzen dio, ordaindua izan edo ez, adingabeekin harreman erregularra eta zuzena izatea dakarrena, eta, bereziki, bederatzi urtekoa futbol-entrenamendurako. Horrez gain, sufragio pasiborako eskubiderako desgaikuntza berezia ere ezartzen dio, sei urtez.

Auzitegiak debekatu egiten dio, halaber, biktimaren etxera, ikastetxera edo 200 metro baino gutxiagoko distantziara eta maiz joaten den lekuetara hurbiltzea, eta edozein bide edo prozeduraren bidez harekin hamar urtez komunikatzea.

Hala ere, Bizkaiko Auzitegiaren epaia ez da irmoa, eta akusatuak errekurtsoa jar dezake haren aurka.

Urrian egindako epaiketan, auzipetuak akusazioak ukatu zituen ahozko saioaren lehen saioan. Akusazioak epaiketan adierazitakoaren arabera, frogek "sinesgarritasuna" ematen diote biktimaren testigantzari. Biktimak 15 urte ditu gaur egun, eta abusuak 8 eta 12 urte bitartean zituenean jasan zituela salatu zuen.

Adingabeak ez zuen epaiketaren lehen egunean deklaratu; horren ordez, auziaren instrukzioan epailearen aurrean egindako deklarazioaren grabaketa ikusi zuten aldeek.

Epaiketaren lehen saioan, psikologoek "onargarritzat" jo zuten haurraren kontakizuna, abusuen "xehetasun" ugari eman zituelako.

Epaiketan, sei salatzaileetatik lauk ere lekukotza eman zuten, Pepe Godoyk, besteak beste, duela 30 urte horren abusuak jasan zituela salatu zuen lehen basauritarra. Hala ere, sei biktima horien salaketak artxibatu egin zituzten, gertakariak preskribatuta zeudelako.

Epaiaren berri izandakoan, 62 urteko auzipetua erruduna dela "frogatuta" geratu dela esan dute biktimaren abokatuak eta Fiskaltzak.

2019ko martxoan atxilotu zuen Ertzaintzak 60 urteko gizona, adingabeei sexu-abusuak egitea egotzita, hilabete horren hasieran adingabeak eta haren familiak jarritako salaketaren ondoren. Epailearen aurretik igaro ondoren, karguekin aske geratu zen.


Emakume Master Cup finalerdiak Etxarri Aranatzen

Euskalerriari pilotalekuak Nafarroako Emakume Master Cup Foru Komunitateko Paleta Goma Txapelketako finalerdiak hartuko ditu igandean, goizeko 10:00etatik aurrera

Maiatzaren 23an I. Nafarroako Emakume Master Cup Paleta GomaTxapelketako 1. jardunaldia jokatu zen Ziordiko pilotalekuan. Bertan 46 palistak hartu zuten parte, eta lehiaketa sistema berri batean lehiatu zien, triangeluarrak eta lauangeluarrak jokatuz. Tartean hainbat palista sakandar zeuden. Eta hain zuzen ere Ziordiko 1. jardunaldi horretatik atera ziren finalerdietara sailkatu ziren palistak.

Nafarroako Emakumezkoen Master Cup Paleta Goma Txapelketako finalerdiak ekainaren 13an, igandean, jokatuko dira Etxarri Aranazko Euskalerriari pilotalekuan, goizeko 10:00etatik aurrera. Bikote irabazleek bi aste beranduago toki berean jokatuko dituzte final handiak, ekainaren 26an, 17:00etan, larunbatarekin, Etxarri Aranazko pilotalekuan.

Nafarroako Emakume Master Cup Paleta Txapelketako finalerdiak

Igandean, goizeko 10:00etan, Etxarri Aranatzen

Gazteak:

Aurize Beltza- Maialen Larraza / Elaia Zabalza-Mikaela Mendiola

Irati Garziarena-Maria Eguskiza / Ane Berastegi-Iraia Amado

2. maila:

Artazkoz-Garatea / Anitua-Beitia

Quevedo-Sarasibar / Antxo-Argain

1. maila:

Saralegi-Galarza / Errea-Murillo

Parot-Ansotegi / Mendinueta-Eskala

Eliteak:

Uxue Murillo-Irati Igoa / Amaia Irazustabarrena-Ariane Arrieta

Isasmendi-Ruiz de Azua / Saragueta-Ardanaz


Urrian aurkeztu beharko dira argazkiak, Astigarragako udal egutegia osatzeko

'Astigarraga' izango da aurtengo gaia, argazki lehiaketan; eta Erriberan edo emailez entregatu beharko dira argazkiak, urriaren 1etik 22ra.

Argazki lehiaketa jarri du martxan Astigarragako Udalak, aurten ere, 2022ko udal egutegia osatuko duten 13 argazkiak aukeratzeko. Astigarraga izango da aurtengo lehiaketaren gaia, eta urriaren 1etik 22ra bitartean aurkeztu beharko dira argazkiak.

Horretarako, bi bide izango dituzte aukeran, parte hartu nahi duten herritarrek. Batetik, Erribera kulturgunean entregatu ditzakete, pen drive batean; edo bestela, posta elektronikoz ere bidali daitezke lehiaketarako argazkiak, helbide honetara: astigarraga.kultura@gmail.com. Argazkiekin batera, entrega-orri bat ere aurkeztu behar da, adieraziz izen-abizenak, herria, telefono zenbakia eta adina, adin txikikoa izanez gero. Informazio gehiagorako, telefonoz deitu daiteke: 943 33 50 64.

Edonork hartu dezake parte, baina gehienez ere bost argazki aurkeztu ditzake bakoitzak. Argazkiek horizontalak behar dute izan, eta JPG formatuan entregatu behar dira, 5 eta 8 Mb arteko pisuarekin.

Argazki guztien artean, 13 aukeratuko ditu epaimahaiak, azaroaren 5ean. Horietako bat izango da irabazlea, eta egutegiaren portadan jarriko dute: 150 euroko erosketa bonoa jasoko du egileak, herriko establezimenduetan erabiltzeko. Gainerako 12 argazki finalistak, berriz, hilabete bakoitzerako bana izango dira, eta egileek 80 euroko erosketa bonoa jasoko dute.

Abenduaren 15etik aurrera egongo da eskuragarri egutegia, udaletxean, Erribera kulturgunean eta Astiko merkatarien elkarteko establezimenduetan.


36. Oñati Sariaren kronika

Zapatuan jokatu zuten Oñatin, Lehendakari txapelketako azkenengo hitzordua; Oñati Sariaren 36. edizioa. 160 txirrindulari batu ziren irteera puntuan 115 kilometroko ibilbideari ekiteko. Kilometro gutxi falta zirela, Arregiko maldan erritmo aldaketa egin zuen Julen Arriolabengoa Beitia eskoriatzarrak, eta hor lortutako abantailari eutsita lasterketa irabazi zuen.

Halaber, Caja Ruraleko taldekideek egindako lana nabarmendu zuen Arriolabengoak: "Gaur egin dudana egitea ezinezkoa litzateke talderik gabe".

Baque Team taldeko Aimar Erostarbe izan zen lasterketako lehen oñatiarra. Ihes egindakoen artean egon zen ia bukaerara arte, eta berak onartu bezala, "heldu egingo zirela" uste zuen, baina azkenean, lau kilometroren faltan harrapatu egin zituzten eta zortzigarren postuan helmugaratu zen.


Kontu kontari ibiliko dira Gautegiz Arteagan

Montorre Eskolak eta Gautegiz Arteagako Udalak Artian Kontu Kontari jardunaldia antolatu dute elkarlanean. Herritarrei barikurako [maiatzak 19] daukaten hitzordura bertaratzeko deia egin diete. Ipuin kontalari saio bat ere egongo da.

Herritarrak elkartzeko “aukera paregabea” dela dio Juan Felix Naberan alkateak: “Aitite, amuma, guraso, gazte eta txikiak batzeko aukera ona da, guztiek euren istorioak partekatzekoa. Elkartzeko eta kontuak kontatzeko modu bat da”. Bizilagunak ikusleak izango dira, ikusle aktiboak, ikuskizunaren parte izango direnak. “Hori da gure helburua, batzea, gozatzea eta herri modura dugun nortasuna indartzea”.